Хуршид Дўстмуҳаммад. Эрта баҳор (ҳикоя) | www.ziyouz.uz\nБош саҳифа Ўзбек насри онлайн антологиясиХуршид Дўстмуҳаммад (1951)Хуршид Дўстмуҳаммад. Эрта баҳор (ҳикоя)\n– Э-э, ҳа-а-а, саломларим бўлси-ин-н!..\nТемир дарвозанинг ўртасидаги якка тавақали, энсиз эшикчани очиб ҳовлига кирган Ромиз Жўра ичкарига бир қадам қўйган жойида димоғига гуп этиб урган анвои ҳидлардан нафас ололмай қолдими ёхуд қийғос очилган лолаю лолақизғалдоқлардан кўзлари қамашдими, ноёб хушхабарни эшитгандек эмас, уни ўз кўзлари билан кўриб тургандек азбаройи энтикиб кетди. Таққа тўхтади. Бир нигоҳ ташлашда боғни бошдан адоғ кезиб чиқди. Яна ва яна қаради, разм солди. Нигоҳини тўхтатолмади. Гўё ҳозироқ қараб тўйиб-тўйиб кўриб олмаса кўз ўнгидаги бу ажиб хушхабар-манзара қаёққадир ғойиб бўладигандек.\n– … С-с-алом…ларим-м…\nРомиз Жўранинг товуши жуда паст чиқди. Бутун боғ бўйлаб очилган алвон лолазор чўчиб кетмасин деган хавотирда товушини ютиб юборганди у. Гўё тарвақайлаб ўсган гилос дарахтининг остидаги темир сўрида кимдир ором олиб ухлаб ётибди-ю, ўша кимсани чўчитиб юборишдан эҳтиётлангандек, йўқ-йўқ, бутун боғ ажиб бир сеҳрларга лиммо-лим мусиқага рақс тушаяпди-ю, ранго-ранг либосга безанган раққоса… боғни чалғитиб юборишни истамагандек оёқ учида оҳиста икки одим босди. Қадам босди-ю, беҳосдан, ҳа-ҳа, тўппа-тўсиндан боғни қоплаган ранго-ранг лолаю қизғалдоқлар, кўм-кўк чучмомалар жажжи боғча болачаларидек бараварига чапак чалиб юборганидан чўчиб тушди. Лолалар чайқала-чайқала, қип-қизил гулкосалари, ҳали очилиб улгурмаган майин оқиш тукли ғунчаларию ям-яшил япроқлари ва нозик-ниҳол новдалари ерга тегай-тегай дея тебраниб олқишлади.\nРомиз шоир жуда-жуда соғинганди боғини. Соғиниш ҳам гапми, боғини унутиб юборгандек эди, назарида. Унутиш ҳам гапми, батамом оқибатсизлик йўлига ўтган-у, мана, кўз-кўзга тушганда хижолат ўтида ёнаётгандек, изза бўлаётгандек, истиҳола ўтида қоврилаётгандек эди. Аксинча, мўъжиза устидан чиқди у, таъриф-тавсифига сўз топилмайдиган мўъжизага рўпара келди. Ваҳоланки, орада бир қиш ўтди, холос, қиш бўйи у қадам босмади боғга. Қиш фасли ҳеч ким қадам ранжида қилмайди бу томонларга, бирор-ярим қўни-қўшни деганлар тасодифда дайдиб-улоқиб йўли тушиб қолмаса, атроф дала ҳовли кимсасиз аҳволда қишнинг, қор-ёмғирнинг, изғиринли аёзнинг инон-ихтиёрига қолади. Ёлғон бўлмасин, муштипар қоровул хотин икки ўғил, бир қизи билан ҳў-ў сердарахт баланд қирнинг белида кўринаётган ёлғизоёқ йўлка билан бориб-қайтиладиган кулбачада қишлайди. Дала ҳовлилар ўшаларнинг қарамоғига ўтади. Кўклам шабадалари дала-қирни айланиб-ўргила бошлади дегунича эса боғ ҳовлиларга ғимир-ғимир, симир-симир, жимир-жимир қон киради-жон киради.\nРомиз Жўра шу ёшга чиқиб ҳеч қачон қишни бу қадар оғир ўтказмаганди. Қиш одатдаги қишлигини қилди – ҳаво совиди, ердан қарийб қор аримади. Қорли-қировли, ҳатто аччиқ изғирин забтига олган оқшом чоғлари пойи пиёда кўча сайрига чиқиш одатини канда қилгани йўқ Ромиз шоир. Уй-жойи иссиққина, бола-чақаси бағрида, хизматига бориб-келиб турди. Лекин юраги сиқилди, фақат нега, нимадан сиқилди, не ҳасратларда бу қадар қисинди – ўзи ҳам билмади, тагига етолмади, тайинли жавоб топмади. Худди барча тушуниксиз дилхунликлари фақат ва фақат дала ҳовли васлига, дийдорига етсагина тарқайдигандек туюлаверди. Боғ ҳовлиси тушларига кирди, тушида ҳам, уйғонгач, ўнгида ҳам ҳадемай баҳор келақолса, дея сабрсизланаверди, дала ҳовлига етиб борган тақдирда адо этилажак юмушларни хаёлан режалаштиришдан чарчамади, ҳатто неча қайта тун ярмида аста иссиқ ўрнидан сирғалиб чиқиб аллапаллага довур “Дачада мўлжалланган ишлар” рўйхатини тузди. Эринмай-нетмай қайта-қайта ёзилган рўйхатларни ноёбу нодир ёзувдек авайлаб, ўқиётган китоби орасига яширди. Қандайдир кўринмас-мавҳум куч унинг бу ният-маслагига етишмоқликка тўсқинлик қилиши муқаррардек бот-бот кўр хавотирга тушди. Тун ярмидан оққан палла ювиниб-покланиб илтижолар ила тонг оттирди.\nХуллас, у боғ ҳовлига борадиган кунини сабрсизлик билан кутди, бетоқат кутди, маъшуқасидан айрилган ошиқдек кутди. Назарида жонининг бир бўлагига айланган боғ ҳовлиси, ўз қўли билан битта-битталаб тош териб, тупроқ ташиб, лой чангаллаб, мих қоқиб бунёд этган қўшхонали, ғарибгина кулбаси мунғайиб қолгандек туюлди. Неча қайта отланди у бу томонларга, ҳар сафар аёли йўлини тўсди, қўйсангиз-чи, деди, шу совуқда зарилми, шамоллаб-нетиб иш орттириб келасиз, дея изн бермади. Икки-уч дафъа ўғил-қизининг онасига билдирмай йўлга равона бўлиш хаёлига ҳам борди, ахир дала ҳовли жойлашган маскан қочиб кетган эмас, шаҳар сарҳади ошиб яна икки соатлар чамаси мошинасини ғизиллатиб ҳайдаса етиб борадиган манзил… журъати етмади Ромиз Жўранинг. Хотин киши ҳам билиб айтади, қолаверса, кейинги пайтда нозикмизожроқ бўлиб юрибди, иттифоқо фалокат босиб, шамоллаб-нетса борми, хотини айтмоқчи “иш орттирса”, эрта баҳор тугул, айни кўм-кўк кўклам қўшиғи янграган палла ҳам боғ ҳовлига келиш насиб этмай қолиши мумкинлигини ўйлаб юраккинаси орқага тортиб кетди.\nДала ҳовли ҳам уни роса соғинган экан, ўзиям. Шундай бўлишини тахмин қилганди Ромиз шоир, фаразда адашмади. Лекин бу қадар деб ўйламаганди, соғинч деганлари шунчалар алвон рангларга бурканиб, очиқ саҳна тўла чолғулар янглиғ жўр овозда нола чекиб юборади деб кутмаганди. Тўғри-да, ён томонларда – гир атрофда лолалар, лолақизғалдоқлар, яна кўм-кўк, пушти, сариқ, мовий ранг гулчечаклар кутаверганидан, соғинчли ўртанишлардан чўғга, оловга – алангага айланиб кетибди!..\nРомиз Жўра дарвозадан кирган жойида қоққан қозиқдек қимир этмай тураверди. Мана, сиз соғинган боғ ҳовли, шоир, деди овозини чиқариб, бундан қаноат ҳосил қилмади, янаям тантанавор оҳангда айтди: кўзларингиз тўйгунича баҳра олинг, Рамзий жаноблари! Сўлим баҳор ташрифингизга мунтазир! Ўзларининг ҳаппаю ҳалол амлоклари мунтазир пойқадамларига! Олис ва холис ниятлар ижобати, қаранг, нақадар тароватли, нақадар гўзал! Ойдан-да, кундан-да, гўзаллардан-да гўзал!..1\nРомиз Жўра авжига мина бошлаган “шоирлиги”ни амаллаб тўхтатди-да, беҳосдан яна бир қадам босгудай бўлса, боғни оғушига олган ажиб тароватга путур етказиб қўядигандек, ҳуркак қизғалдоқ-қизалоқларнинг уволига қоладигандек бошини гоҳ у ён, гоҳ бу ён буриш-ўгириш билангина кифояланди. Унинг назарида шамол тугул, ҳатто шабада ҳам эсмаётгандек эди, бироқ қуюқ очилган лола-лолақизғалдоқлар белга тепадиган ўт-ўланлару майса-кўкатларга қўшилиб, бири-биридан ажиб ва одамни маст қилувчи ифорлар таратиб, ҳамон ерга теккудек ғамзалар билан тошқин сувдек шовуллаб тебранаётгани ақлини шошириб қўяётган эди. Лолалар ҳар тебранганда жажжи пиёлачаларидаги шудринг томчилари дув-в этиб ерга сочилар, Ромиз Жўранинг назарида лолалар севинч кўз ёшларини тўкаётгандек туюларди.\nЛолақизғалдоқлардан бир жуфти тил бириктирдими, чирмовиқдай ачомлашиб энгашганича Ромиз Жўранинг тиззасига бош урди. Шунда Ромиз шоир қўш қизғалдоқ гулкоса ичига разм солди. Чўғдек қизил япроқлар туби – тоғ лоласининг жажжи юраккинаси шу қадар сим-сиёҳ – тим қора бахмал-духобанинг ўзгинаси эканлигини ҳаётида илк бора кўраётган одамдек ҳайратидан тили калимага келмай қолди.\n– Соғиндиларингми, лолаларим, қизғалдоқларим? Ёлғизларим? Овунчоқларим?..\nҚўшалоқ қизғалдоқ новдаси қад ростлади, зум ўтмай яна боягиндай ачомлашган ҳолда боғ ҳовли хожасининг тиззасига бош урди – кўз ёшидек тиниқ, дур томчилар дувиллаб сочилди.\nРомиз шоирнинг кўзидан ёш тирқираб кетди… Этак томонда қатор саф тортган мирза теракларнинг эндигина ниш ура бошлаган япроқчалари қуёш нурида живирлади, яқин-атрофида қандайдир қушлар шўх ва мастона чуғиллади, “чиғ-чиғ”лашиб оёғининг остидан қувалашиб ўтди, осмон тоқига нақшланган кумушдай оппоқ булут парчалари сезилар-сезилмас сузиб бораётганди. Булутлардан-да оппоқ чинни кабутарлар галаси Ромиз Жўранинг илк ташрифи шарофатига дала ҳовлиси узра кимўзарга қанот қоқиб, тапиллатиб ўйинга тушиб, айлана ясай бошлашди.\nРомиз Жўранинг бетини майин-мулойим шабада сийпалаб ўтди. У ланғиллаган аланга тутган ҳовли манзарасини симириб ичгудай ташналик билан мириқиб-роҳатланиб, тўйиб тўйиб кузатди. Пана жойларда лахтак-лахтак қор оролчалари кўлмак сувга ўхшаб жон сақлабди. Чарақлаган офтобнинг заррин нурлари беозор, илмилиқ. Илло, ўт-ўлан чунонам жони кириб ўсибди, ўзиям! Дарахтларнинг танасигача, темир сўрининг остигача, қўш хонали кулбага довур олиб борадиган ёлғизоёқ йўлкагача кўринмай кетибди. Фақат чоққина ҳовузча устига гумбазсимон шамойилда тортилган сувюқмас елим матонинг бир қарашда “турқ”и… қабрни эслатиши Ромиз Жўранинг дилини ғашлади, холос.\nҚиш қишлигини қилди деди-ку, ортга сурилгани йўқ, баҳор эса ушбу дала ҳовли соҳибига ўхшаб ошиқмади, балки ҳар иккала фасл боодобликни ўринлатди – бирининг сафари ниҳоясига етаёзган дамларда иккинчиси ҳаёт қўшиғини куйлашга киришди. Илло, нима бўлган тақдирда ҳам, мана, сир очилди – Ромиз Жўра билан баҳорнинг дили, тили, нияти бир экан – икки қалб, икки вужуд кимсасиз масканда қучоқлашгудай, ачомлашгудай бир-бирининг бағрида эриб кетгудай алфозда юзлашиб, дийдорлашиб туришибди! Ҳамон шундай экан, бу ёғи ё остидан, ё устидан, нима бўлса бўлсин, ким нима деса десин, Ромиз Жўра шамолласа шамоллар, тоби қочса қочар, муҳими, эрта баҳорни ўз кўзи билан кўриш бахтига муяссар у. Интиқ кутилган арзанда шодмонликнинг ўзгинаси уни пешвоз чиқиб, қучоқ очиб кутиб олмоқда, шундай экан, айни айём юмушларини бир ҳамлада – ҳа-ҳа, бир ҳамлада битиришга киришса, боғ ҳовли яшнаб кетса, қарсак чалиб юборса, умри жуда-жуда қисқа бўлган лола-лолақизғалдоқларининг дийдорига тўйса, йўлкаларни, ёлғизоёқ йўлкачаларни очиб, саришталаса, ҳадемай япроқ ёзиш айёмига киришадиган олма, анор, нок, гилос, бодом, хурмо, шафтоли ва ҳоказо дарахтлар танасини оқласа, дов-дарахтлар “Оққуш кўли”нинг оҳумисол раққосаларидек ясан-тусан қилиб олса, мўлжалланган ҳар бир иш-юмуш ниҳоясига етгани шарафига чинни кабутарлар галаси табрик ва олқишлар мақомида Рамзий шоирнинг боғ ҳовлиси тепасида айлана ясаб учаверса! Абқарий-й, ё, ҳайратий! Ҳайратий, ё, абқарий-й! Оҳ кучингдан, воҳ жонингдан, э, воҳ-воҳ-ҳ жодуларингдан, ҳаёт!..\nРомиз Жўра тўсатдан қулоғини динг қилди. Жимжитлик ва сукунатни унинг ҳайратланишлари бузаётганди. Борлиқ эса ўйга толгандек, боғ соҳиби ташрифига атай ҳозирлик кўриб, нафасини ич-ичига ютгандек… Ромиз шоир юзини хиёл осмонга қаратиб, кўзларини ярим юмди. У олис-олислардан элас-элас эшитилаётган дилгир кайфият бағишловчи мусиқа тинглаётгандек эди. Вужуди қулоққа айланди – нафас олиши эшитилди. Энтикиб кетди. Хаёлига келган ўйдан чўчиб тушди – хотинининг раъйига юриб, шу сафар ҳам келмай қолганида борми, дала ҳовлисига эрта баҳор ташрифини ўз кўзлари билан кўрмаганида, ўн саккиз ёшли қизнинг бокира нафасидек ҳаволардан тўйиб-тўйиб баҳра олмаганида, ушбу гўзалдан-гўзал манзаранинг тирик шоҳиди бўлмаганида ҳаётининг мазмун-моҳияти – ҳикматини англамоқликни бой бермасмиди?! Аҳволи нима кечарди у ҳолда? Қиш бўйи кутди-ку, ўзи! Айтди-ку, негадир бу сафарги қиш тамомила ўзгача ўтди, Ромиз Жўранинг тоқатлари тоқ бўлди, юраклари чок-чокидан сўкилаёзди. Бутун қиш бўйи баҳорни соғиниб, баҳорга интилиб, унинг ишқида куйиб-ўртаниб кун санади, тун санади. Ёши улғайгани, кексалик-қарилик аломатлари кўнглига ғулғула солди, шекилли, сабр қилолмади, тоқати етмади, гўё шу бугун далага – боғ ҳовлисига чиқиб бормаса, эрта баҳор тароватини ўз кўзлари билан томоша қилмаса, чинакам кўкламой аразлаб келмай қўядигандек, қайтиб баҳорнинг дийдорига етишиш насиб этмайдигандек хавотирда юраккинаси ўртанди. Ҳовлиқди. Таваккалига уловга эгар урди.\nФаслнинг инжиқликларига қараб иш тутадиган замонлар ўтиб кетган, бинобарин, андек бемаврид эканига қарамай, Ромиз Жўра енг шимариб бир уннаса, дунёча юмушни ўринлатиб ташлайди. Қарабсизки, чор атрофдаги қўни-қўшнилар келгунга қадар ҳовли қўғирчоқдек ясанади, тўйхонага, айёмхонага айланади. Ромиз Жўранинг ғайратларига офаринлар ёғдиришади ҳали. Ўзлари ҳар йилдагидек пича ҳаяллашганларини хаспўшлаб… уҳ дангаса, уҳ ишёқмас чиқди ҳамсоялари! Важ деса қоп-қоп: ҳали баҳор келганича йўқ, ҳали ердан зах кўтарилганича йўқ, уйлар совуқ, лойгарчилик… шаҳарда хизматчилик. Танбалга баҳона қаҳатми?! Ўзларинг зах, ўзларинг совуқ, ўзларинг дангаса! Ана баҳор, мана баҳор, даламизга-боғимизга чиқинглар, марҳабо, барчамизга интизор-муштоқ-ку баҳор!\nУмрида икки байт битмаган банда қаердан “шоир”лик мартабасини орттирган – Ромиз Жўранинг ўзи ҳам аниқ-тиниқ билмайди, илло, айни шу тобда… қаранглар, ҳовли ҳо-ов этакка довур қип-қизил кўл мисоли товланиб жилваланар, сал эҳтиётсиз хатти-ҳаракатга йўл қўйгудай бўлса, қирмизи кўл суви лоп этиб аланга олиши муқаррардек ажиб ва ғаройиб манзара!.. Шу хаёл аралаш мўйқалам тутишда уқувсизлигини ўйлаб жони ўртанди. Аттанг, агар мен рассом бўлсам эди, чизиб берардим… Тангри таоло шул мўъжиза санъатдан қисмаганида борми, айни беҳишт сувратига кирган бу чаман, бу чорбоғни тасвирлашда Рерихдан тортиб Тансиқбоевгача, Далидан тортиб Ахмаровгача яхдай сув ичсинлар эди, унинг олдида!..\nОрадан бир зум ўтар-ўтмас, жони ўртанаётганини унутишга улгурмай туриб бастакорга айланиб қолишини ва боғнинг ушбу тароватига монанд куй басталашни тусади кўнгли. Хаёли измидан чиққанди унинг, ғайришуурий алфозда ўзини моҳир танбурчидек ҳис эта бошлади, яна сония ўтмай фикридан қайтди – созларнинг сози сато, деди-ю, туйқус жонига игна суқилгандай кўкси жазиллаб ачишди. Ахир танбур ё сатосиз ҳаётининг бир куни-бир лаҳзасини тасаввур қилолмаса, нима жин уриб, кеч кузда дов-дастгоҳни мошинга ортганича шаҳарга жўнаб кетаётиб жондек ширин созини манави кулбада унутиб қолдирди?! Узун қиш бўйи бу айрилиққа қандай дош берди?! Дала ҳовли соғинчидан бу қадар ўртаниблар кетаётганининг боиси шундадир, ҳойнаҳой?! Мана, хайрият, ниҳоят, етиб келди, яхшиям, таваккалига иш тутди, ҳозироқ, ҳаялламай кулбасининг эшигини очади, кира солиб танбурини қозиқдан олади – зах уй ичида нам тортганми-йўқми, қатъи назар, нохунни бармоғига қадайди, йўқ, камонни шайлаб созни созлаб ҳам ўтирмайди – кулбани, лолаю лолақизғалдоққа лиммо-лим тўлган кўл-ҳовлини, бутун атроф-жавонибни, ҳоовв кўриниб турган қорли тоғ чўққиларию ям-яшил либосга бурканган қир-адирларни танбур навоси, сато ноласи тутади – Ромиз Жўра маст бўлиб ўзи янгигина, ҳо-озиргина басталаган “Эрта баҳор” куйини чалади!..\nДаставвал бошпанага олиб борадиган йўлни очса, уйга кирса, уст-бошини алмаштирса, омборхонадан меҳнат аслаҳаларини олиб чиқса… шу-да, “Эрта баҳор” куйи, шу-да, ўйноқи танбуру сато нағмасининг авжи осмонларга етгани – эрта баҳор юмушларининг бошлангани!\nРомиз Жўра белига урадиган баландликда ўсган ўт-ўланни дам оёқлари, дам қўллари билан авайлабгина икки томонга букиб, йўл очиб уй томон юрди. Ў-ў, барака, ҳў-ҳў, барака!.. Қиш асноси тупроқ момиқ қор кўрпаси остида мириқиб нафас ростлади, баҳор серёғин келди, момақалдироқ беармон қалдиради – мириқиб ўсди, беармон ўсди бу ўт-ўлан деганлари! Бай-бай, бай-бай!..\nЙўлнинг ярмига етар-етмас Ромиз Жўра бир зум тек қотди. Яна беихтиёр бутун вужуди қулоққа айланди. Жимжит, тиқ этган-чирқ этган сас-садо йўқ. Жим туринг-г, шовқинламанг-г, уйғонур уйқудин кўкламой пари! Ҳой, мўйсафид қиш, бас энди, турақол, нари!.. Юзини кўкка тутганича кўксини тўлдириб-тўлдириб нафас олди, минг турфа ўт-ўланнинг анвойи иси димоғини ёриб юборай деди. Ҳузурланганидан ғайришуурий тарзда кўзлари юмилди.\n– Жим туринг-г, шовқинламанг-г…\nТиззасининг кўзи совуқ қотди. Ромиз Жўра шими тиззадан юқорисигача шилта бўлганини кўрди. Тиззадан сув кечиб бораётгандек эти жунжикди. Шудринг батамом тўкилиб улгурмаганини ҳисобга олмабди, пича шошибди. Қўлига таёқ-паёқ олиб, ўша билан йўл очиш хаёлига келмабди. Хотини билгандек айтган экан – эгнингиз ҳўл бўлса қуритолмайсиз, деганди.\nБу ёғи таваккал, деди ўзига ўзи Ромиз Жўра. Йўлида давом этди. Олди очиқ айвонга етди-ю, яланг жойга чиққанидан енгил тортди, оёғини тапиллатиб сиймон ерга урди. Шими, туфлисидан зумрад томчилар ҳар ёнга сачради. Ромиз шоирнинг баданига титроқ югурди. Қўлтиғидаги бўхчани дераза токчасига қўйиб, ортига ўгирилди – лолаю лолақизғалдоқларга, уларга басма-басига очилган чучмомаю бинафшаларга энди айвон томондан кўз югуртириб, ғаройиботга рўпара келган ажнабий сайёҳдек кўзларини узолмай қолди. Инсонга яна қандай мўъжиза керак?! Биров экмаган, уруғини сочмаган бўлса, қиши билан қор остида жон сақлаб ётган-у, ё қудратингдан, қуёш йилт этиб чарақлаган замони гуриллаб кўкка интилган, пориллаб, ловуллаб, чаппар уриб очилган! Дала ҳовлини, атроф-жавонибни, бутун оламни яшнатиб юборган! Рамзий шоир чертмаса ким чертади қувноқ танбур навосини?!\nРомиз Жўра калит шодасини олиб, аввал темир панжара қулфини, сўнг эшик қулфини буради, эшик очилаётиб ғичирлаб-зорланибгина эмас, фарёд чекиб юборди. Ҳижрон азобида қолган ошиқ-маъшуқнинг оҳу нолаларга тўла гина-кудуратидек эшитилди Ромиз шоирнинг қулоғига. Унинг бетига гуп этиб совуқ эпкин урилди. Зах ҳаво уйга биқиниб олган-да қиши билан. Тағин ичкарига кириб узоқ ўтирманг, захлаб ётгандир, деганди аёли. Худди кўргандай айтган экан. У ичкарига қадам босди. Оёғининг остини чаён чаққандек ирғиб тушди. Нам тортган шими тиззаси, болдирига чиппа ёпишди. Эти жунжикди.\nРомиз Жўра бу сафар оғзини тўлдириб бутун дала ҳовлини бошига кўтариб салом бериш одатини канда қилди – уй ичига таъзим бажо айлаганда овози акс садо бермай, яланг деворларга сингиб кетди-ўчди. Ўт-ўлан оралаб келатуриб қўзғатиб юборди-да, ҳовли томондан ёпирилган турфа анвойи ҳидлар зумда уй ичини тўлдирди.\n– Шудринг селгимаган экан… шимнинг шилтаси чиқди, онаси, – деди у иккала қўлидаги тугунчани пастак курси устига ташлаб.\n– Айтгандинг, айтгандинг. Ҳозир, ўйлаб кўрай, бир зумда чорасини топамиз. Шимнинг почаси тез қурийди. Ечаман, ҳовлига олиб чиқиб офтобга ёяман – қурийди-қолади. Ҳеч ким-ҳеч зоғ йўқ – Рамзий жаноблари бир пас-ярим пас уйда, йўқ, айвонда ўтира турадилар, йўғ-э, иш кийимларим бор-ку, ўшаларни кийиб оламан, вассалом, онаси.\nРомиз Жўра ҳозиргина олиб келган тугунлардан бирининг боғичини ечаётиб курсидан кўз узолмай қолди. Алмисоқдан қолган, рангпар чорбурчак курси боягина етимхонага ташлаб кетилган гўдакдек қунишиб турарди. Болалик кезлари қишин-ёзин сандалга қўйиларди. Қайта-қайта бўялганидан олачалпоқ тусга кирган, тўрт оёғида базўр қад ростлаб тургани қиёфасидан маълум. Устма-уст тахланган тўртта коса ҳам қарийб курсининг ёшида – қадимги косалардан, тўқ кўкиш гуллари йирик-йирик. Ҳозирги косалар онасидан мерос бу косалар олдида мисоли пиёла. Жавондаги лампа шиша-чи? Волидаи меҳрибони уни ўғил-қизлари битта кўрпа остида қаторлашиб ётадиган уйлари токчасига тун бўйи ёқиб қўяр, бола Рамзиддин кўзи уйқуга юмилгунига қадар сирли бир жумбоққа жавоб топмоқчидек лампа шишанинг майдатароқ тоқили шифтга урилиб турган шуъласидан кўзини узолмасди.\nОйнаванд жавонда чети учган сопол ликопча, ликопча ўртасида нимкоса катталигидаги сап-сариқ идишча – игна-ип, ангишвона сақлаган онаси раҳматли унда… Ромиз Жўра тош қотган девор соатига термилиб қолди. Отаси аллақайси юртга борганида келтирган – қўни-қўшнилар, яқин-йироқлар атайин осма соат томошасига гала-гала бўлиб чиқишган, занг чалинишини ўз қулоғи билан эшитиш ниятида эринмай кутиб ўтиришган уларникида. Хонадоннинг арзандаси эди, энди эса… овлоқ дача мулкига айланганига аллақанча йиллар ўтди. Юрмаса ҳам майли, чиқилламаса ҳам, занг урмаса ҳам майли, деворда турибди-ку, ош-нон талаб қилмаяпти-ку. Аҳён-аҳёнда тикилиб-термилиб қолади Ромиз шоир, шундай дамларда капгири қилт этмаса-да, занг чалмаса-да, соат ҳамиша юриб тургандай, ўғли уйланиши муносабати билан замонавий таъмирдан чиққан уй-жойига сиғмай қолган бу топилмас бисот мутлақо, ҳеч қачон, зинҳор-базинҳор тўхтамайдигандай чиқ-чиқ, чиқ-чиқ, чиқ-чиқ садоси қулоғининг остидан узилмайди…\nРомиз Жўра почалари тиззасига довур шилтаси чиққан шимини алмаштириш ниятида ичкари хона эшигини очди-ю, юраги шув этиб кетди. Не кўз билан кўрсинки, тўрдаги девордан унга ота-онаси тиккасига қараб туришарди! У югуриб девор ёнига борди, икки қўллаб михга илинган суратга талпинди, кечирилмас айб иш қилиб қўйган одамдек вужудидан дувва ҳовур кўтарилди. Баданига қалтироқ турди. Қиш бўйи-я?! Кимсасиз, совуқ-зах кулбада-я?! Нечун шуни ўйлаб кўрмади-я, наҳот шунчалар бетаъмизликка йўл қўйди-я?!\nРомиз Жўра суратни икки қўллаб тутганича юз-кўзига босди, апил-тапил чанг-ғуборини сидириб ташлаб, узр сўраётгандек энтика-энтика ўпди – суратни қай ҳолатда тутмасин, Ромиз Жўра ҳарчанд нигоҳини олиб қочмасин, отаси билан онаси ундан кўзларини узишмади – кулимсираб, вазмин… миннатдор нигоҳ-ла термилганча қараб тураверишди.\nРомиз Жўра темир каравот чеккасига оҳиста чўкди. Юз йилдан ошган-ов, бу хонадон хизматига ёлланганига! Бу ҳам отаси ва онасидан ёдгорлик… Айтмоқчи, шаҳри азимдаги шоҳона уй-жойларига нимаики сиғмаса, бари шу ерга – дала ҳовлига ташиб келтирилган. Оёқ остидаги кигизни айтмайсизми! Ромиз болалигидаги чангларнинг иси келади ундан. Болалик уйларида, сандалнинг чеккаларига солар эди онаси. Остидан бўйра тўшалган, сўнг кигиз. Намат дейишарди. Ҳозир болалари намат нима эканини билишмайди. Ўғли айтиб қўймайди: ада, уйда шуунча гилам ўрами ётибди чанг босиб, ўша наматни баҳридан ўтақолинг, дегани-деган. Ромиз Жўра ўламан саттор, кўнмайди, намат экан-у, лаби учган пиёла, дастаси узилиб тушган обдаста, ичига ёш бола яшириниб олса бўлгудек, энди ҳеч нарсага ярамайдиган хум – ҳамма-ҳаммаси, ҳа-я, ана, қозиқда – икки оёқ-икки тизза ўрни ўйилиб тушаёзган, саждага борган манглай ўрни оқариб кетган гулдор жойнамоз – бирортасининг баҳридан ўтишга юраги дов бермайди, кўнгли бўлмайди, истамайди, ташлаб юбориш тугул, шундай хаёлга борган дам ота-онасига хиёнат қилаётгандек ичлари ўртанади. Отамдан, онамдан нимаики қолган ва уйимизга сиғмаётган бўлса, беринглар, ҳаммасига дачада жой топилади, дейди. Бажонидил опкелади. Ҳар бири отаси ва онасини эслатувчи рўзғор буюмларини соғиниб келдимикан бу сафар Ромизжон, дала ҳовлига?!\n– Дача омборхонага айланиб кетди, барака топгур, – дейди аёли норозиланиб.\n– Омбор эмас, музей, – дейди отасини ранжитмаслик учун юмшоқроқ қилиб ўғли.\n– Лоақал дачани адамми ихтиёрларига қўяйлик, – деб унинг ёнини олади қизи.\nРомиз Жўра қўл учи тегса ғичирлаб кетадиган ёзув курсиси устида қолган бир варақ қоғоздаги таниш хатга кўз югуртирди. Овоз чиқармай ўқиди: “Ушбу ҳужжат ила далолат келтираманким, Хапу-Хапу кўчасидаги Чинниой хонимга қарашли 8-уйда яшовчи, асли хоним афанди бозордан арзонгаровга сотиб олган Петрус ўткир савдойилик хасталигига гирифтор бўлган, шу муносабат билан…” Ўзининг дастхати. Қаердан келиб қолди?.. Ромиз Жўра қоғоз остида яна бир варақ борлигини кўрди. Ундаги ёзувни ҳижжалади: “Настоящим удостоверяю, что Пётрусь, проживающий по адресу: ул. Хапу-Хапу, 8 у г-жи Чин, приобретенный ею на рынке, страдает острыми приступами безумия и, в связи с этим…”2 Охиригача ўқимай туриб ёдига тушди. Қандайдир важ билан, ёдида йўқ, ёки бекорчиликдами, ўзини синаб кўриш ниятида шу матнни таржима қила бошлаган-у, чала қолганди. “Шизотимия”си нима? “Циклотемия”си-чи?.. Шунга ўхшаш атама сўзлар таржимасига тиши ўтмай чала қолдирганди, чоғи, бошлаган ишини. Тиши ўтганда-чи? Китоб-луғат титкилаб топганда-чи? Бошига урадими бу таржимани?! Гадовачча хастаҳол Петрус жуҳуднинг ташвиши етмаётганди Ромиз Жўра жанобларига?! Шоирлик ҳам эви билан-да, окоси! Қиш бўйи хотирингни бежам қилган ниятингга етай деб турибсан, мана, нақ жаннати наъийм ислари гуркираб, пешвоз кутиб олмоқда. Ана, баҳорой! Мана, кўкламой! Бунчалар кўзларинг, кўзларингга қўшилиб идрокларинг қамашди, Ромизбой?!\nШу пайт қаердандир шовқин келди. Ромиз Жўра диққатини жамлади. Ғалати ғала-ғовур эшитилди. Ия, мендан илгари отни қамчилаганлар борга ўхшаб қолди-ю! Ким келдийкин?! Овозлар қай томондан чиқяпти, ўзи? Жалол қўшни – йўқ, Қоравой ака – йўқ, домла – жазирама саратон ҳавога ўт қўймагунича қорасини кўрсатмайди. У ҳолда… Уч-тўрт ҳовли наридан бир қанча эркак-аёлнинг қаҳ-қаҳ отиб кулишгани эшитилди. Мени мазах қилишмаяптими, ишқилиб – хаёлига оралаган гумонни ўша заҳоти унутди Ромиз Жўра. Мошинасоз уста, қўли енгил – бозори чаққон уста, ишнинг кўзини биладиган уста. Қачон қараманг, уч-тўртта шогирдини бошлаб келади. Ўзи тиним билмайди, ўзгаларни ҳам тиндирмайди – ишлатгани-ишлатган.\nРомиз Жўра ҳам шогирдлари қуршовида келмоқчи эди, аёли қўймади, шу изғиринда ўзингиз борганингиз етмагандай, шогирдларингизни қўя туринг, деди, олди – ёз, обборарсиз, деди. Йўқса… Уста мошинасознинг қийқириб бутун дала ҳовли депарасини бошига кўтариб “воҳ-ҳа-ҳо”лаши эшитилди. Демак, олиб келса бўларди. Иккитаси ё учтасига бир оғиз имо қилса, бари беминнат йигитлар – учиб келишарди. Хотини, совуқ кунда узоқ қолиб кетманг, тезда изингизга қайтинг, деб жавраганига қарамай, Ромиз Жўра мўлжаллаган бир дунё юмушни шу куннинг ўзида битириб юборарди. Ҳой, дерди, сен у ишни қил, ҳой, сен бу юмушни уддала, деб ҳар кимнинг вазифасини белгилаб берарди. Эҳ, аттанг! Хотиннинг сўзига кирди-я!.. Дачада шоирлик кетмайди, деб неча қайта ўзига ўзи танбеҳ берганди-я! Бир сафар тор кўчадан дарвозага қадар мошинасида кириб келди-ю, ёмғир ёғиб ўтганини ҳисобга олмаган экан, аробасининг ғилдираги лойга ботди-қўйди. Ҳарчанд уринди, қани энди, “Нексия” тушмагур жойидан жилса! Аксига олиб қўни-қўшнилар йўқ, Ромиз кўмакка ярайдиган эркак излаб кетди. Айланасига бир чақирим юрди эшикма-эшик, йўқ, эркак зоти қолмабди қишлоқда. Қайси эшикка бош суқмасин, хотин-халажнинг минғирлаган овозини эшитди: “Тирикчилик, тоғо, дадаси сафар кетганича дараги йўқ…” Боғ ҳовли ишни пухта қилганники! Бу ерда бировнинг савобию гуноҳи ўзгага бегона. Оббо, Петрусбачча-ей, сенинг доғингда келмагандим… Чала-чулпа қораланган варақдан чакак-чакак бўлиб кетган, ранги заҳил, жони илвираган пажмурда башара мўлтайиб қараб тургандай… Манавиндай беҳишт боғини умрида кўрмаган-да, бола пақир! Шизотимияни ўқиган, циклотемия асрорларидан нажот истаган, оқибати эса… паймона поёнига етаёзган… Манавиндай лолазорларда танию жони яйраб-яшнаб нафас олмаган – баҳра топмаган, танбур-сато чертмаган, муножотлар айтмаган, на бу дунё, на-да… Петрус-с… шизо-циклотемия… ака-ука, эгиз хасталик… танбур, сато… чаманзор… лолазор… лола-а…\nРомиз Жўра биров орқадан келиб шапалоқ тортгандек қулоғи шанғиллаб кетди, кўз олди қоронғилашди. Кимдир чақирдими ёхуд қулоғига чалингандек бўлдими, диққатини жамламоққа уринди-ю, афти бужмайди. Хаёли ўзида бўлмаса-да, Омаднинг овозини дарҳол таниди. Қаердан пайдо бўла қолди?! Осмондан тушдими-ердан чиқдими?! Ким чақирди уни бу ерга? Шайтон бошлаб келдимикан ё?.. Ҳар йили, шу ёзда дачангизга бораман, почча, деб бошини қотиради-ю, қадам босмайди. Болтун!.. Опаси билан етаклашиб келишдими ё?..\nРомиз Жўра хаёлида аралаш-қуралашган сўз ўйинини увол қолдиришни истамай, уни тугаллаб қўйди: …Ўзларидан кўрсин! Бадбахт Петруслар қавми на бу дунёда, на у дунёда кўради бундай боғларни!..\nРомиз Жўра истар-истамас айвонга чиқди-ю, оёқ остида устма-уст ётган кетмон билан болтага кўзи тушди. Ажабланиб улгурмаган ҳам эдики, бир қўлида белкурак, бошқасида теша кўтарган Омад пайдо бўлди.\n– Биламан, почча! Китоб титкилашга тушсангиз дунёни унутасиз. Боғ юмушларини манга қўйиб беринг, ўзим боплайман, илло, сиз ичкарида зах тортиб қолманг-да. Баҳорри юмуши кўп, қаранг, нимадан бошлашши ҳам билмайсан, одам! Тўғрими?\n– Ҳар банда, ҳар нарса зиммасида ўз вазифаси, ўз юмуши билан келади дунёга…\nРомиз Жўра шундай деб айвон саҳнида ётган кетмонга термилиб қолди. Отаси раҳматли атай темирчилар устахонасига бориб, қуйдириб келган, “Обидкетмон” деб ном қўйганди – бесўнақайлигини демаса, ҳалиям бинойидай ярайди. Аррага ҳам отасининг дасти теккан… Аслаҳахона қулф эди, Омад тушмагур калитни сўрамади ҳам?..\n– Жа, тагдор гап қиласиз-да, почча! – Шанғи овози келди Омаднинг. У уйнинг орқа томонидаги аслаҳа-анжомлар сақланадиган омборчани тарақа-туруқлатиб кавлаштираётган, яна ниманидир излаётган, чакаги эса бирор нафас тинай демасди. – Ман конкрет одамман, конкрет гапираман. Маъноларга тўла тагдор гапингизга келсак, сиз билан биз-ку, бандамиз, тўғри айтдингиз, бу дунёда ҳар бир одамми ўзига яраша юмуши, вазифаси… лўндагина қилиб миссияси дейлик, тушунарли-да, тўғрими?.. Манимча эса, почча, раҳматли отангиздан қолган манави темир-терсакларнинг ҳам… – Ромиз Жўра “Бунча шанғилламаса!” деб кўнглидан ўтказиб улгурмаган ҳам эдики, Омад зипиллаб айвон саҳнида кўринди, шоша-пиша ерда ётган аслаҳаларга кўз югуртирди-ю, таққа тўхтади: – Ия, тешавой жаноблари ўз оёқлари билан чиқибдилар-ку! Ёки, сиз опчиқдийзми? Изламаган жойим қолмади-я!..\n– Мен ҳали орқага ўтганимча йўқ… Омборри калити мана…\nОмад поччасининг салмоқланиб, ҳатто ортиқча рўй-хуш бермай минғирлашига ҳам, унинг кафтида турган калит шодасига ҳам эътибор қилмади, овозининг борича, лекин калтагина қилиб “Хаҳ-ҳо” дея кулди-қўйди, сўнг ерда ётган аслаҳа-анжомларга қарата сўзамоллиги тутди:\n– Тешавой жаноблари… Кетмонали… Арражон-арра! Ҳаммасини миссияси конкрет, поччажон почча! Тўғрими?.. Мана шу инструментлар ҳаммаси ўз вазифасини адо этса, дунёда битмайдиган иш қомайди, демоқчисиз-да, тўғрими?.. Манави ўрмонни, ўт-ўланни лола-поласи билан!.. Ия, тавба, тоғ лоласи, лолақизғалдоқ, бинафшаю чучмомалар бирваракай чаппар уриб очилган боғни биринчи кўришим умримда, почча! Нима бало, боғингизни сеҳрлаб қўйганмисиз, ока?!\n– Мен боғни эмас, боғим мени сеҳрлаб қўйди, Омад, боғим.\n– Бу жаннати гулзор оралаб ҳурлар ҳам чиқиб келар асталаб денг, почча-а! Аҳ-ҳа-ҳа-ҳе-ей-й!\n– Омад тушмагур-ей! Сизга гап бўлса!..\n– Ало-омат! Бу ёғига қараб туринг, ҳаммасини шест секундда юмалоқ ёстиқ – гулдур гупп, қип ташлайман!..\nРомиз Жўра қўрқиб кетди, сапчиб Омадга ташланмоқчи, агар у қўлига бирорта аслаҳани тутган бўлса, жон-жаҳди билан юлқиб олмоқчи эди. Хайрият, Ромиз шоирнинг хаёлидан кечган гапи ниҳоясига етиб улгурмай қайниси лип этди-ю, тоғдан тушиб келган шарпадай ғойиб бўлди. Зум ўтмай унинг овози уй орқасидаги майдонча томондан эшитилди.\n– Почча! – деб чақирди у уйга ўт тушгандай ҳовлиқиб. – Э, буни қаранг, бу ёққа ўтсангиз-чи! Тезроқ, ока!\nРомиз Жўра бир-бир одим ташлаб, уйнинг орқа томонига ўтди. Майдонча торгина, ихчамгина, лекин махсус бўяб қўйилгандай ям-яшил, қизил, сариқ, тарғил лолаю лолақизғалдоқлар чунонам тиғиз ва қуюқ очилган эдики!..\nРомиз Жўра Омаднинг тиззалаб чўк тушганча қўлларини боши узра кўтариб, кўкка қарата нола чекаётган, тавалло қилаётган алфозда кўриб ҳайрон қолди.\n– Дача эмас, ока, – деди дона-дона қилиб Омад. Унинг товуши хушовоз ҳофизнинг овозидек жарангдор ва тиниқ чиқди. – Жаннат-ку бу, Рамзиддин почча, жаннатнинг ўзгинаси-ку! Шунча йил, шу-унча замондан буён бу ерга қадам босмаган мен тентак, мен дуррак! Тўғрими, почча?!\nРомиз Жўра кўз ўнгидаги манзарадан тили айланмай, ғўлдираб қолди. Хийла муддат жим тургач, тилга кирди:\n– Ўт-ўлан, лола-лолақизғалдоқ, дала-тош, боғу баҳор – шу-да, ҳаммаси ўз бурчини адо этаётгани…\nОмад ҳамон ҳайрат исканжасидан чиқолмаётганди. Поччасининг айтганлари қулоғига кирмади ҳам.\n– Тўғрими?.. – Ҳолдан тойган ё ҳушидан айрилаёзган одамдек сўрай олди у шивирлаб. – Одамларни жаннатга келишга ҳам вақти йўқ…\n– Тўғри айтасан, Омад, жаннатнинг ўзгинаси, бироқ…\nБироқ Ромиз Жўранинг бу жавоби ҳам Омаднинг қулоғига етиб бормади, чунки қайниси тўсатдан ирғиб қад ростлади-да, пилдираганича айвон томонга ўтиб кўздан йўқолди. “Бетоқат! – Сокин ҳаловатини бузгани учун ҳамон қайнисидан ранжигани аламида деди Ромиз Жўра. – Бесабр!”\nРанжиди, ижирғанди, энсаси қотди… зўраки илжайди, Омаднинг ҳовлиқишлари баттар ғашини келтира бошлади. “Ўзи сўрайди-да, жавобига қулоқ ҳам солмайди…” – Ромиз Жўра ичида шундай деб улгурмай Омад “обидкетмон”ни икки қўллаб тутганича поччасининг рўпарасига келиб тўхтади.\n– Тўғри айтдингиз, жаннатни ўзгинаси! Одамлар вақт топмаса – ўзига!.. Мен ўз миссиямга киришаверайми?\nРомиз Жўра жавоб ўрнига индамай яқин бориб, қайнисининг қўлидан кетмонни олди-да, оҳиста чеккага қўйди.\nБу орада қуёш икки терак бўйи кўтарилган, аксари лолақизғалдоқлар япроғи тўкилиб, тўкилмаганлари эса юмилиб, сўлий бошлаган эди. Ромиз Жўра ичкарига кирди-да, кўпам ҳаялламади, энгил-бошини алмаштириб, зумда қайтиб чиқди. Чиққан заҳоти ерда ётган асбоб-ускуналарга разм солди. Уларнинг орасида қайси биридир кўринмади. Ромиз Жўра қайним ишга тушиб кетдимикан деган хавотирда шошиб қолди. Жадал юриб майдончага ўтди.\nОмад майдончанинг бир бурчида ўт-ўлан орасида аранг кўзга ташланаётган ёнғоқ дарахтидан қолган тўнгак тепасида энкайганича гирдикапалак бўлаётган эди. Ромиз Жўра унинг ўзидан кўра қўлидаги тешага хавотирланиб қаради.\n– Омад! – деб чақирди.\nОмад пинагини бузмади, гўё дала ҳовлида танҳо ўзи қолгандек, бу ерда ўзи хон – кўланкаси майдондек, кўнгли нимани тусаса ўша билан машғул бўладигандек, мезбоннинг чақиришига ҳам парвойи палак эди.\n– Илон! – деди у, поччаси ёнига яқинлашиб келганида. Шундай деди-ю, икки кўзи ўт-ўлан орасида, қўлидаги тешани боши узра шай тутган алфозда, Ромиз Жўрага қайрилиб қарамади. – Сап-сариқ! Мана му-у-ундай-й! – деди иккала қулочини кенг ёйиб.\nРомиз Жўра қайниси кўрсатган жойга қараб улгурмай, Омад яна ваҳима кўтарди:\n– Кетди! Қочди!\nИлон ўт-ўлан оралаб уйни ёнлаб узоқлашди, шекилли, Омад бояги-бояги энгашганича ўша томон югурди. Ромиз Жўра югурмади-ю, қайнисининг изидан жадал эргашди. Унга етиб олгач, ошиқмай, заррача ҳовлиқмай, Омаднинг капалагини учириб юборган махлуқни нигоҳлари билан излади. Топди. Узунгина, дарахтнинг янгигина арчилган пўстлоғидек сап-сариқ, терисида аллақандай нақшин чизиқлар яққол кўриниб турибди. Илонлар майса, ўт-ўлан орасида чақиндек тез судралишини у яхши биларди.\n– Калласини янчаман! – деб бақирди Омад ҳамон поччасига қарамай-нетмай, тешани боши узра ўйнатиб. – Икки бўлиб ташлайман!\nРомиз Жўра аввал ғоятда босиқлик билан қайнисининг кифтига қоқиб қўйди, шунда ҳам ўзига ўгирилиб қарамаётган Омаднинг қўлидаги тешани авайлабгина олиб, кекса тол дарахтидан мерос – неча йиллардан буён шу ерда узала тушиб ётган тўсинбоп ходага ўтирди. Омад қаердандир қўлига илинган сўйил билан қуролланиб, ҳамон илонни қувишда давом этди. Зум ўтмай унинг афсуслангани эшитилди.\n– Йўқ, йўқолди!.. Қаёққа қочди?! Бир урсам ўларди-я, почча, тўғрими?!\n– Ўлмайди, ўлмайдиган хилидан… – Илон ғойиб бўлганидан мамнунлигини яширмай кулимсираб жавоб қайтарди Ромиз шоир. – Бегона эмас, безиён, қиёматли жўра тутунганмиз…\n– Ола-а! Жа, опқочасиз-а, почча?\n– Тўғриси, мен йўғимда боғни қўриқлаб ётади. Жўра тутинганимиз рост.\nОмад билганидан қолмади. У шоша-пиша майдонча томонга ўтиб кетди. Ромиз Жўра энди қайнисининг бу қилиғига эътибор қилмай қўйди, у Омадни “қуролсизлантиргани”дан хотиржам тортди, чарақлаган қуёш ёруғида янаям яшнаб кетаётган боғ манзарасидан дили яйраб, яна холи қолишни кўнгли тусади. Боғ ҳовлини оғушига олган сукунатга вужуд-вужуди билан сингиб кетгиси келди. Ёнгинасидан, йўқ, ўзи ором олиб ўтирган тўсин-ўриндиқ остидан ўтган чоққина ариқчадан оқиб бораётган сувнинг жилдираши эшитилди. Одатда бу ариқчаларга сув боғлаб келиш кони машаққат эди, ҳозир эса боғ соҳибининг муборак ташрифи шарафига, меҳр-садоқатига табрик ва тортиқ мақомида булоқ сувидек тиниқ сув ўз “оёғи” билан чопқиллаб келганди…\nРомиз Жўра хийла паллагача ихтиёрини паришон хаёллари изнига қўйди. Кўзи чаман бўлиб ясанган боғда, хаёлида эса… аёли, қизи, ўғли… акаси, опалари, дўстлари… устозлари, садоқатли шогирдлари… у билган-нетган ҳамма-ҳамма яхши одамлар бу гўзал ҳовлига жамланишган, ҳаммаларининг чеҳраларида табассум, шодмонлик… Шу чоғда, шу боғда ҳар нарса гўзал, ҳар нарса кўкарган, ҳар нарса кулар… Ромиз шоир умри мобайнида дилда пинҳон тутган орзусига етган, армонлари қолмаган одамдек дам шуури, шуурига қўшилиб вужуди замину осмон орасида муаллақ парвоз қилаётган булут парчасидек ўзини енгил ҳис қилар, дам эса қўл-оёғи ҳолсизланиб танаси тошдек оғирлашиб кетар, бундай ўзгарувчанлик боисини тушунолмай хавотирда турмоққа шайланган, ҳозирланган ҳам эдики, бирдан ўриндиқ қарс этди. Тўсин Ромиз Жўра ўтирган жойидан синиб, эгилиб ерга тегиб қолди. Ромиз Жўра туриб кетмади, қимир этмади ҳам. Хаёлининг бир чеккасидан “Табиий, неча йиллик тол қор-ёмғир остида чириган” деган ўй ўтди, холос. Шу пайт Ромиз Жўра мутлақо кутмаган ҳодиса юз берди: кўз қири билан қандайдир ғимир-ғимир ҳаракатни илғагандек бўлди. Эътибор бермади. Бироқ бир зум ўтар-ўтмас эътибор қилмасликнинг иложи қолмади: Ромиз Жўра бутун бадани бўйлаб қумурсқалар чопқиллаб қолганини кўрди. Кулди. Нима қилишини билмади. Хиёлгина қўзғалмоқчи ёки бармоғининг учгинасини салгина қимирлатмоқчи бўлганди, чумолилар чунонам кўпайдики, чунонам жазавага тушдики!.. Йирик-йирик, оқиш, сарғиш, қорамтир. Оёқлари узун-узун. Қулоғининг учи жизиллади, “Тишлади, – деди Ромиз Жўра. – Қулоғимга кириб кетяпти”. “Лабимни чақди…” деб улгурмай чумолилар галаси қоши, киприги орасини “пайҳон” қилиб кўзларини талашга киришди. Ромиз Жўра шунда ҳам қаршилик кўрсатмади, чидади. Қумурсқаларни ҳайдаб солиш ўрнига ўзини чалғитишга тутинди. Кўз қири билан ён-теварагига аланглади, қайнисининг қораси кўринмаса-да, кўмак истади, шекилли, овоз чиқарди:\n– Омад! – яна чақирди у бу сафар овозини хиёл баландлатиб.\nОмаддан садо келмади.\n– Вазифангни, миссиянгни айтмоқчи эдим, пайқадинг-а? – деб савол қотди у.\nҲовли, атроф-жавониб шу қадар жимжит эдики, ариқчадаги сувнинг жилдираши эмас, ҳатто лола-лолақизғалдоқларнинг майин шабадада оҳиста тебраниши ва бутун бўй-басти бўйлаб шиддат ила югургилаб чопқиллаётган безовта чумолиларнинг оёқ товушларидан чиққан “штир-штир”гача эшитиларди.\n– Қачонгача шу аҳволда юрасан, Омад? Вақтида оила қуриш ҳам эр йигитнинг вазифаси, бурчи. Шу ёшингда сўққабош юриш ярашмайди, ука… – Ромиз Жўра айтаётган гапларини қайниси эшитаётганига ишончи комил эди. Омад боғ ҳовлида туриб айтган гапингни шаҳардаги уйида туриб ҳам эшитадиганлар тоифасидан. Ҳа, унинг қулоғи ҳамиша динг!\n– Войй, устоззз!\nРомиз Жўра сапчиб тушди. У ўзини ўнглаб, оғиз очиб улгурмай, ёнгинасида пайдо бўлган Фарида икки қўллаб ҳай-ҳайлаганича Ромиз Жўранинг боши, бети, елкаларини қоқа кетди.\n– Аста, Фаридахон, аста, – деди шипшиб Ромиз Жўра. Унинг гапираётганидан фойдаланган чумолилар тап тортмай оғзига ҳам кириб кетаётганди. – Шовқин кўтармай қўя қолинг.\nФарида қулоқ солмади. Ўз билганидан қолмай Ромиз Жўранинг бутун гавдаси бўйлаб пастдан тепага, тепадан пастга қараб қувалашаётган, чопқиллашаётган тумонат чумолини қоқиб ташлашга тутинди. Устозини бу аҳволда кўрганидан беҳад хавотирга тушганди. Бироқ у ҳарчанд уннамасин, чумоли издиҳоми камаядиганга ўхшамади. Шунга қарамай, қизгина меҳрибончилик кўрсатишдан тўхтамас, Ромиз Жўра эса унинг бу қадар куюнчаклигидан хижолатда жони ҳалак, қолаверса, атайин бир ўзи келган дала боғи шу қадар гавжумлашиб кетгани сирини тушунолмаётган эди.\n– Кела қолинг, Зиёда, қаёқда юрибсиз? Бир ўзим уддалолмаяпман!\nКутилмаган ташрифдан Ромиз Жўранинг кўзлари чарақлаб кетди. “Ана, холос!” деб юборди у рўпарасида пайдо бўлган яна бир садоқатли шогирдига кўзи тушиб. Бўйчан, адл қоматли, кўзлари мовий, ўзи – юз-кўзи, билаклари, узун-узун бармоқлари пахтадай оппоқ Зиёда ваҳима кўтариш бобида Фаридадан ўтиб тушди. У ҳам аҳволни кўрган заҳоти, дугонасидан сўраб-суриштирмай бўйнига ташлаган рўмолчаси ёрдамида Ромиз Жўранинг уст-бошидан қумурсқаларни қоқиб туширишга киришиб кетди.\n– Кўклардан малаклар қиз бўлиб тушсалар…\nРомиз Жўра ҳарчанд ҳой-ҳойламасин, бу икки фаришта мисол қизни бунчалар меҳрибонликдан тўхтатолмаслигига кўзи етди.\n– Қўйнимга тўлсалар, қўйнимдан тошсалар гулларнинг ҳидлари…\nМенга эмас, боғга, лолазорга қаранглар, лолақизғалдоқлар гўзаллигидан баҳра олинглар, жон қизлар, – дея уларнинг эътиборини бўлмоққа уринди Ромиз шоир… уринишлари зое кетди. Шунда… шунда бирдан Ромиз Жўра хаёлига келган фикрдан қувониб, ўша заҳоти ўйини ижро этишга киришди. Қизларга сездирмайгина аста ўрнидан қўзғалди, бироқ бошидан оёғигача қумурсқага талош одам гўё учиб бораётгандек оёқлари ерга тегмай лолазор томон яқинлаша бошлаганини пайқаган қизлар йиғламсираган ва ёлборувчан товушда қичқириб юборишди. Бироқ Ромиз Жўра суви белидан келадиган ҳовузга тушган одамдек лолазор оралади. Фарида билан Зиёда уни таъқиб эта бошлашди. Ромиз шоир дам-бадам қадамини жадаллаштирди. Югурди. Югура туриб оёғи чалишиб йиқилди, ўт-ўлан орасида чалқанчасига ғарқ бўлганича ҳайрат ила бепоён осмонга тикилиб қолди, кўзини узолмай томоша қилди – бундай тиниқ осмонни кўрмаганди Ромиз Жўра ҳаётида! Боши узра оппоқ чинни кабутарлар гир айланиб учиб ўтишди – Ромиз Жўра кабутарларнинг қанот қоқишини эмас, ҳатто нафас олишини-да эшитди. Қизлар ҳамон унинг изидан қувиб келишаётганини кўрди, турасолиб мовий чаманзор оралаб қочишда давом этди.\nҚочиш ва қувиш хийла чўзилди. Эгилиб-букилган ўт-ўлан орасида илонизи сўқмоқчалар пайдо бўлди. Ромиз Жўра яна юзтубан йиқилди. Қизлар ҳайратданми-қувончданми ё қўрқувданми… жим бўлиб қолишди. Ромиз Жўра боши узра, унинг боғ ҳовлиси узра оқ чинни кабутарлар офтоб нурида ярақлаб-чарақлаб гир айланаётганидан назар-нигоҳини узолмади. Ўзи ҳам уларга тақлидан лолазор ичра айлана ясаб қочгиси келди, майлига, қизларнинг эса уни қувишда давом этишларини жуда-жуда истади. Ва ёш болалардек қочиб кета туриб йўл-йўлакай икки қўллаб лола теришга тушди. Терган лолалари бир қучоқ бўлгандагина югуришни бас қилди, қадамини секинлатиб, харсо-харс олаётган нафасини ростлашга уриниб, боягина ўтирган – синган тўсиннинг бир чеккасига чўкди. Зум ўтмай унинг изидан қизлар ҳам етиб келишди. Улар кела солиб Ромиз Жўранинг уст-бошига қарашди.\n– Вой, биттаям қолмабди! – дея бараварига чапак чалиб юборишди Фарида билан Зиёда қувонганларидан, шундай бўлса-да, беихтиёр устознинг уст-бошини ҳарир рўмолчалари билан қоқиб, артиб-суртиб меҳрибонлик кўрсатишдан тўхташмади.\nРомиз Жўра қучоғи тўла лолаларни баланд кўтарганича иккала қизнинг боши узра силкитди. Қизлар шодлана-шодлана қаҳ-қаҳ отиб кула бошладилар, зум ўтмай улар бошдан-оёқ алвонгул япроқларига чулғанганча бир-бирларини қутлай кетишди. Ромиз Жўра бу ажиб манзарадан сархуш кайфиятда… айни шу пайт дарвоза тиқирлагандай бўлди. Ромиз Жўра бирдан ҳушёр тортди. Хаёл гулзори тўзиди-кетди. Шундай туюлдими, деган ўйда қулоқ солди. Дарвоза тиқирладими-тақилладими, ҳар қалай, кимдир чақираётгани эшитилди. Ромиз Жўра дарвоза томон икки-уч қадам қўйган жойида таққа тўхтади, изига қайтди ва ерда ётган аслаҳаларга қаради. Биров кўриб қолмасин деган хавотирда шоша-пиша уларни устма-уст қўлига олганича уй ортидаги майдонча томон югурди. Жадал бора туриб, йўл-йўлакай гапирди: “Яхшиям келган эканман!” У кафтларини бир-бирига уриб қоқа-қоқа дарвоза томон бораркан овоз чиқариб такрорлади: “Эрта баҳордан айланай, эрта баҳордан! Яхшиям келган эканман. Яхшиям!..”\nРомиз Жўра жадал бориб, дарвозанинг якка тавақли эшикчасини астагина очди. Не кўз билан кўрсинки, рўпарасида жингала сочлари сутдек оппоқ бетларига, тим қора кўзларига бирам ярашган, оқ, сариқ, қизил гулли яп-янги ҳарир кўйлакчаси тор ва овлоқ кўчани яшнатиб юборган жажжигина қизалоқ турарди.\n– Ман-чи, сизга ширин-н овқат опкелдим, амаки…\nКўча кимсасиз, жимжит эди…\n← Аввалги Аввалги Сайин Муратбеков. Ёвшан иси (ҳикоя)\nКейинги → Кейинги: Муҳаммад Салом. Келин (ҳикоя)


Apple асосчиси биткоин можароси сабабли YouTube’ни судга берди - Terabayt.Uz\nСтив Жобс билан биргаликда 1976 йили Apple компаниясига асос солган Стив Возняк ҳам дунёга машҳур шахслардан биридир. У ҳозирги энг оммабоп видеохостинг – YouTube маъмурияти устидан судга ариза топширди.\nАриза сабаби – ушбу сервисда Стив Возняк номи билан боғлаган ҳолда фирибгарлик роликлари тарқатилаётганидир. Мазкур видеолавҳаларда унинг иштирокидаги фотосурат ва видеолар қўлланган бўлиб, гўёки у биткоинларни тарқатаётгандек қилиб кўрсатилган.\nВидеода айтилишича, агар кўрсатилган ҳисоб рақами орқали Apple асосчисига криптовалюта жўнатилса, у икки ҳисса қилиб қайтарар эмиш. Англаб етганингиздек, унга ишониб биткоин юборганлар ўз криптопулларидан айрилиб қолишган.\nВознякнинг таъкидлашича, ушбу фирибгарлик ҳолати юзасидан у YouTube маъмуриятига бир неча бор мурожаат этган. Лекин компания унга умуман эътибор қаратмаган. Чунки, Apple асосчиси фикрича, сервис нафақат фирибгарлик лавҳаларининг жойланишига йўл очиб беради, балки уларни ўзи тарғиб қилиб, фойдасига ҳам шерик бўляпти.\nСтив Возняк айни шу сабабга кўра YouTube’ни судга берган 17 нафар даъвогардан биридир. Улар лавҳани видеохостингдан ўчиртириш ва фойдаланувчиларга унинг фирибгарлик эканлигини эълон қилдиришдан ташқари, мазкур сервисга эгалик қилувчи Alphabet корпорациясидан жарима ва товон пули ҳам ундирилишини талаб қилишяпти.\nДарвоқе, яқиндагина биз айнан шунақа – «аҳмадбойча» фирибгарлик ҳақида ёзгандик – Twitter ҳимоясини бузиб кирган хакерлар Илон Маск, Билл Гейтс, Жефф Безос кабиларнинг, шунингдек, Apple, Uber ва Ripple сингари компанияларнинг аккаунтлари орқали биткоин ўғирлашганди!\n#Alphabet #Apple #YouTube #ижтимоий тармоқлар #Криптовалюта #Стив Возняк #биткоин


Интилганга толе ёр / ADOLAT ижтимоий-сиесий газетаси\nОлимпия ўйинларида иштирок этиш ҳар бир спортчининг энг катта орзуларидан бири саналади. Шу билан бирга, барча қитъа спортчиларини жамлаган бу нуфузли мусобақада ўз мамлакати шарафини ҳимоя қилишдек масъулиятли вазифа спортчини ўз маҳоратини оширишга ундайди.\nЖорий йилда Бразилиянинг Рио-де-Жанейро шаҳрида бўлиб ўтадиган ёзги Параолимпиада ўйинларида оғир атлетика йўналишида иштирок этиш ҳуқуқини қўлга киритган сафдошимиз Аҳрор Бозоров ушбу масъулиятни ҳис этган ҳолда совриндорлар қаторидан жой олишни мақсад қилган.\n1994 йилда Термиз туманида таваллуд топган Аҳрор тақдир тақозоси билан фалокат туфайли икки оёғидан ажралади. Аммо мустаҳкам ирода уни олға интилишга, ҳаётда ўз ўрнини топишга ундади. 2010 йилдан буён устози Фарҳод Исақулов кўмагида спорт билан мунтазам шуғулланиб келаётган қаҳрамонимиз ўтган давр мобайнида бир неча марта Ўзбекистон чемпиони, Осиё ва жаҳон чемпиони деган шарафли номга сазовор бўлди. Бу йил Малайзияда ўтказилган мусобақада ўз маҳоратини намоён қилган Аҳрор Бозоров Параолимпиада йўлланмасини қўлга киритди.\nАҳрор Бозоров спорт билан мунтазам шуғулланишдан ташқари жамоат ишларида ҳам фаол қатнашмоқда.\n— Ҳаёт — бебаҳо неъмат, инсон ундан баҳра олиб яшаш учун дунёга келади. Ҳар биримиз бу беқиёс неъматнинг қадрига етишимиз лозим, — дейди Аҳрор Бозоров. — Мамлакатимизда ёшларнинг спорт билан шуғулланишлари учун барча шароитлар яратилган, шунга муносиб равишда ютуқларга эришишда куч-ғайрат ва шижоат кўрсатишимиз шарт, деб биламан Эндиликда Параолимпиада мусобақаларида энг яхши натижалар билан юртдошларимни хушнуд этиш орзусидаман.\nБўлажак мусобақаларга пухта тайёргарлик кўраётган маслакдошимиз Аҳрор Бозоровга бу юксак орзуларига эришишда куч ва омад тилаймиз.\nJailene 17:18, 03 февраля 2017\nArtrell 10:16, 05 февраля 2017\nИнновация ривожи — тараққиёт гарови...\nАввал хабар қилинганидек, Ўзбекистон “Адолат” СДП Сиёсий Кенгаши ташаббуси билан Хоразм вилоятида “Тинчлик, фаровонлик ва тараққи...\nАмалий ишлар электорат ишончини оширади...\nЯқинда ишчи гуруҳи аъзолари тумандаги “Шалдироқ”, “Ибн Сино” МФЙлар аҳолиси билан жонли мулоқот ўтказишди....\nЭлекторат ишончини оқлашга астойдил интилаётган И.Худойбердиев ташаббуси билан маҳаллада артизиан қудуғи қазилиб, сув минораси барпо этилди....


ЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВ ЖАНОБИ ОЛИЙЛАРИГА - Ўзбекистон овози газетаси\nНью-Йоркда бўлиб ўтган Бирлашган Миллатлар Ташкилоти Бош Ассамблеяси доирасида Сиз билан учрашиш имконияти ҳамда очиқ ва самимий мулоқот учун миннатдорлик билдираман.\nСизни Ўзбекистонни жадал ривожланган хусусий секторга, инклюзив ва барқарор ривожланиб бораётган иқтисодиётга эга замонавий давлатга айлантириш йўлидаги фаолиятингиз билан яна бир бор қутлайман.\nЖаҳон банки гуруҳи Сизнинг бу борадаги фаолиятингизни қўллаб-қувватлашга тайёр экани, Сиз томонингиздан ташкилотимизга билдирилаётган ишончни юксак қадрлашимизни алоҳида қайд этмоқчиман. Биз Ўзбекистондаги иқтисодий ва ижтимоий ислоҳотларни қўллаб-қувватлашда Сизнинг етакчи ҳамкорингиз бўлишга тайёрмиз, ўтган ҳафта умумий қиймати 450 миллион АҚШ долларига тенг учта инвестиция лойиҳасини имзолаганимиз шундан далолат беради. Ушбу лойиҳалар Ўзбекистонга электр энергетикаси, ирригация ва чорвачилик тармоғини ривожлантиришни рағбатлантириш учун зарур бўладиган сармоя киритиш имконини беради.\nСизнинг мева-сабзавотчилик ва чорвачиликни ривожлантириш орқали қишлоқ хўжалиги соҳасини диверсификация қилиш ва самарадорлигини оширишга қаратаётган алоҳида эътиборингиз менда катта таассурот қолдирди. Пахта йиғим-теримида иштирок этувчилар меҳнатига ҳақ тўлашни яхшилаш ҳамда олдин қўлланилган меҳнат шаклларини бартараф этиш бўйича қатъий саъй-ҳаракатларингиз жуда ижобий қабул қилинди.\nМен Сизнинг техник ва молиявий кўмак бўйича мурожаатингизни кўриб чиқдим ҳамда уларни тайёрлаш бўйича ишни тезлаштириш юзасидан топшириқ бердим. Сизнинг ташаббусингиз билан ишлаб чиқилган Ўзбекистонни янада ривожлантириш бўйича кенг кўламли ислоҳотлар жараёнида эҳтиёжлар ортишини инобатга олиб, биз мамлакатингиз билан Шериклик стратегияси доирасида Жаҳон банки гуруҳи томонидан молиялаштиришни тезлаштириш ҳамда таркибий ислоҳотларни амалга ошириш, ижтимоий ва асосий инфратузилмани модернизациялаш, қишлоқ хўжалигини ислоҳ қилишда юқори даражадаги техник кўмак тақдим этишга тайёрмиз.\nМен Жаҳон банки бош ижрочи директори Кристалина Георгиева ва минтақавий вице-президенти Сирил Мюллерга истиқболдаги ҳамкорлигимизни муҳокама қилиш ва келишиб олиш учун Сиз билан яқин вақтда учрашиш бўйича топшириқ бердим. Музокараларимиз давом этишини сабрсизлик билан кутиб қоламан.\nЖим Ёнг КИМ,\nЖаҳон банки гуруҳи президенти


Клуб тарихи – "СЕВИНЧ" ПФК расмий сайти\nЎзбекистонда 1994 йили аёллар футболига асос солинган бўлса, Қашқадарёда аёллар футболи 1997 йилдан ташкил этила бошлаган. 1997-2003 йиллар воҳалик футболчи қизлар учун тажриба тўплаш, изланишлар йили бўлди.\nУлар 1997-2003 йилларда мусобақани дастлабки босқичларидан тарк этишади. Ҳатто 2001-2002 йилларда Қашқадарёдан бирорта ҳам жамоа қатнашмади. 2003 йилга келиб, аҳвол бир оз ўзгаргандек бўлди. Шу йили Қашқадарёнинг “Талаба” жамоаси Ўзбекистон 7-чемпионатида 3-ўринни эгаллади. Бу албатта Қашқадаёдек Республикада катта салоҳиятга эга вилоятда қониқарли ҳол эмасди. Шуни ҳисобга олиб, 2003 йилнинг июнь ойида “Шўртангазкимё” мажмуаси директори Алишер Султоновнинг ташаббуси билан аёллар профессионал футбол клубига асос солинди, футболчиларга ойлик маоши ва мукофот пулларини ўз вақтида тўлаш билан бирга клуб қошидаги турли ёшдаги тайёрлов гуруҳи қизлари ва болаларини ҳам имкон қадар рағбатлантиришни йўлга қўйди, учинчидан, таркибга тажрибали футболчилар таклиф этилди.\nШу пайтгача аёллар ўртасидаги футболда пойтахтлик ва Андижоннинг “Андижанка” жамоаси қизлари етакчилик қилиб келаётган бўлса, “Севинч” ПФК ташкил бўлгач вазият ўзгара бошлади. Қизларимиз 2003 йилда чемпионатнинг бронза медалини қўлга киритишган бўлишса, 2004 йилга келиб, “Севинч” ПФК қизлари ўз тарихида биринчи марта чемпионлик унвонини нишонлашди. 2006 йилдан эса қаторасига 1о марта Ўзбекистон чемпиони бўлишган. 2016 йили «Севинч» жамоаси ўз тарихида ўн иккинчи марта Ўзбекистон чемпиони бўлишган.\nАлбатта, “Севинч” қизларининг профессионаллик даражасига чиқишда бош ҳомий – “Шўртангазкимё” раҳбарияти томонидан қизларга яратиб берилган шароитлар, клуб ихтиёридаги жаҳон андозаларига тўлиқ жавоб берадиган инфратузилма катта рол ўйнади.\nДастлаб мураббийлардан Абдураҳмон Юмангулов ва Владислав Николаевич Ханларнинг ҳам “Севинч” қизларининг қўлга киритган ютуқларида катта ҳиссалари бор.\n“Севинч” аёллар профессионал клуби 2003 йилда ташкил этилган бўлса, ҳозиргача мамлакатимизда аёллар футболи бўйича етакчи клуб ролини ўйнаб келмоқда. Улар Ўзбекистоннинг ўн икки карра чемпиони ва Ўзбекистон кубогининг тўққиз карра соҳибаларидир. Шунингдек бир қатор халқаро мусобақаларнинг совриндорлари ҳамдир.\nМамлактимизнинг аёллар футболи бўйича шарафини халқаро майдонларда ҳам муносиб ҳимоя қилиб келмоқда.


Ўзбекча байрамлар хорижлик нигоҳида\nСоциолог олима Лаура Адамс фикрича, Ўзбекистонда ўтказилаётган тантанали байрам тадбирлари ўзбек расмийлари кутган самарани бермаяпти.\nЎзбек матбуоти тарқатган хабарларда айтилишича, айни кунларда Ўзбекистонда мустақилликнинг 18 йиллик тантаналарига катта тайёргарлик кетаяпти. Мазкур байрам тадбирлари хорижлик тадқиқотчиларда қандай таассурот қолдирмоқда?\nАҚШдаги Гарвард университетининг Марказий Осиё ва Кавказ дастури ҳамраиси, социолог олима Лаура Адамс бир неча йиллардан бери Ўзбекистонда ўтказиб келаётган байрам тадбирларини бевосита кузатиб келади.\nГарвард университети олимаси Лаура Адамснинг “Ўзбекистонда мустақиллик байрамлари нишонланишининг ўзбек халқи миллий ўз-ўзини англашига кўрсатаётган таъсири” деб номланган китоби жорий йил охиригача АҚШдаги нашриётлардан бирида чоп этилиши режаланмоқда.\nЛаура Адамс бу китобида бир қатор муаммоларни ўргангани ҳақида гапиради:\n- Мен “Ўзбекистон ҳукумати бу байрамларга нега бу қадар кўп маблағ сарфлайди? Санъаткорлар бу байрамларда ўзлари истаган нарсани кўрсата оладиларми? Дабдабали тарзда ўтказиладиган бу байрамлардан кўзланган мафкуравий мақсадлар амалга ошаяптими?” деган саволларга жавоб изладим, дейди Лаура Адамс.\nАмерикалик олиманинг бу саволларга топган жавобларини эътиборингизга ҳавола қилишдан олдин, айни саволларга Ўзбекистон матбуотидан топган жавобларимиз билан таништириб ўтсак.\n“Истиқлол миллий маданиятимиз ва санъатимизни янада ривожлантириш, бу борадаги бой анъаналарни тиклаш ва асраб-авайлаш, эришган ютуқларимизни жаҳонга кенг тарғиб ва ташвиқ этиш имконини берди. Санъаткорларга эса ижод эркинлигидек тенгсиз неъматни ато этди. Бугунги кунда мустақилликнинг бебаҳо қадрият экани барча соҳаларда, ҳар бир юртдошимизнинг ҳаёти, фаолияти ва ижодида яққол намоён бўлмоқда”, дейилади Ўзбекистон Миллий ахборот агентлигининг 4 август куни ёйинланган “Ўзбекистон фарзанди бўлиш-буюк бахт” сарлавҳали мақоласида.\nГарвард университети социологи Лаура Адамс эса Ўзбекистондаги байрам тадбирлари чоғида ўзи кузатган бошқа жиҳатларга эътиборни қаратади.\n- Мен учун бу байрамлар жуда қизиқ тадқиқот бўлди. Чунки бу каби пропагандистик тадбирларнинг эффекти жуда сезиларсиз.\nБиринчидан, бу байрамларда санъаткорларга ўзлари истаган ғояни кўтариб чиқишига рухсат берилмайди, саҳнадаги ҳар бир қадам ҳукумат томонидан қатъий белгилаб қўйилади.\nМасалан, мен Амир Темур сиймосини яратиш бўйича қизғин муҳокамаларда иштирок этганман. Ҳукумат одамлари режиссёр ва актёрнинг Амир Темурни инсоний қиёфасини яратишига қаттиқ қаршилик қилиб, унинг образини қолипланган эски стереотиплар асосида яратилишини талаб қилган.\nИккинчидан, мен сўров ўтказган ўзбекистонлар катта маблағ ажратилиб, бу каби дабдабали тантаналар уюштирилишига қарши фикр билдирганлар, дейди Лаура Адамс.\nОлима Ўзбекистон ҳукумати тантанали тадбирлардан кўзлаган мафкуравий мақсадига эриша олмаётганлиги сабабларига ҳам тўхталади:\n- Ўзбекистонда “барча ташаббуслар, барча ғоялар, барча ҳаракатлар юқоридан бўлиши керак” деган тушунча мавжуд. Айни пайтда “юқори”га “қуйи”дан жуда оз ахборот етиб боради.\nМенимча, Ўзбекистон раҳбарияти халқнинг фикри, унинг нималарни ўйлаши, халқнинг нимани истаётганидан мутлақо хабари йўқ. Раҳбариятда “Биз қандай қарор қабул қилсак, халқ шуни хоҳлайди”, деган тушунча мавжуд, дейди Лаура Адамс.\nАйни пайтда Адамс хоним Ўзбекистон маданияти ва санъати расмий Тошкентнинг қаттиқ назорати остида, деб ҳисоблайди. Унинг айтишича, бундай назоратнинг ижобий ва салбий жиҳатлари бор.\n- Ўзбекистонда маданият ва санъатнинг ҳукумат томонидан молиялаштирилиши бу соҳаларнинг назорат қилинишини англатади. Бунинг салбий ва ижобий жиҳатлари бор.\nИжобий жиҳати - санъат ва маданият доимо молиявий жиҳатдан таъминланган, бу эса одамда гўёки бу соҳалар ривожланаяпти, деган таассуротни пайдо қилади.\nСалбий жиҳати - санъат ва маданият фақат ҳукумат белгилаб берган мафкуравий йўналишдан четга чиқолмайди, бу эса ижод эркинлигининг бўғилишига сабаб бўлади.\nЎзбекистонда мендан: “Америкада санъатни ким бошқаради?” деб сўрашди. Мендан “хеч ким бошқармайди, санъат ўзини ўзи бошқаради” деган жавобни олишгач, ўзбек ижодкорлари жуда ҳайратга тушдилар. Мана шу кичик бир воқеанинг ўзиёқ Ўзбекистондаги санъат ва маданият соҳасининг қай аҳволда эканини кўрсатиб турибди, дейди Лаура Адамс.\nСуҳбатимиз якунида Гарвард университетининг Марказий Осиё ва Кавказ дастури ҳамраиси ўзбек тилида ўзбек халқига бўлган эҳтиромини изҳор қилди:\n- Мен уч йилдан буён Ўзбекистонда бўлганим йўқ. Бироқ кейинги йилда Ўзбекистонга албатта бораман, деб ишонаман. Ўзбекистонни жуда соғиндим. Мен ўзбек халқини жуда яхши кўраман. Ўзбекистон менинг иккинчи уйим, дейди Лаура Адамс.


Флюорография текширувидан қанча муддатда ўтиш керак? — silning-davosi-bor.uz\nФлюорография текширувидан қанча муддатда ўтиш керак?\n“Эшитишимча, флюорография текширувидан кўп ўтиш нурланишга сабаб бўлар экан. Мазкур текширув усули ва ундан ўтиш тартиблари ҳақида маълумот беришингизни сўрайман”.\nСодиқ Абдуллаев, Сурхондарё вилояти, Шеробод тумани.\nКўпчилик флюорография ёки рентген текшируви ҳақида гапирилганда дарров нурланишни кўз олдига келтиради. Аслида ҳам шундай, бу каби текширувлардан мутахассиснинг аниқ кўрсатмаси бўлмаса, йилига бир марта ўтиш етарли. Қуйида мазкур текширув усули ҳақидаги саволингизга жавоб беришга ҳаракат қиламиз.\nФлюорография кўкрак қафаси аъзо ва тўқималарини рентген нурлари ёрдамида текширувчи усулдир. Мазкур текширув усулининг тасмали ва рақамли турлари мавжуд бўлиб, иккинчи тури нисбатан кенг қўлланилади.\nЎпка касалликларини вақтида аниқлаш мумкин.\nФлюорография текшируви кўпинча нафас олиш тизими касалликларини ташхислаш мақсадида қўлланилади. Хусусан, ушбу текширув усули ўпка сили, зотилжам, нафас олиш тизимининг инфекцион, онкологик касалликлари каби бир қатор хасталикларни ташхислашда фойдаланилади. Айниқса, ушбу текширув усули ўпка силини эрта аниқлаш ва ташхислаш имконини беради. Масалан, касалликнинг илк босқичларида беморни ҳеч қандай белгилар безовта қилмайди. Мана шундай ҳолатларда флюорография орқалигина зарарланиш ўчоқларини аниқлаш мумкин. Бироқ ўпка силини аниқлашда биргина флюорография текшируви натижасининг ўзи камлик қилади. Мутахассис тавсиясига кўра бошқа текширувлардан ҳам ўтиш мақсадга мувофиқ.\nМазкур текширув усули кўп вақтни олмайди ва олдиндан тайёргарлик кўришни талаб этмайди. Бунда қурилма ўрнатилган хонага кирилади ва мутахассис тавсия қилган ҳолатда қурилма қаршисида туриб, бир неча сонияга нафас ичда сақлаб турилса бас.\nҲар қанча вақт ўтиб туриш керак?\nЮқорида айтиб ўтилганидек, кўкрак қафаси касалликлари ва махсус кўрсатма мавжуд бўлмаган соғлом инсонлар учун йилига бир марта флюорография текширувидан ўтиш тавсия этилади. Баъзилар йилига 2 марта мазкур текширувдан ўтишлари лозим бўлади.\nсил касаллиги бор бемор билан мулоқотда бўлувчилар, оила аъзолари ёки яқин қариндошлари;\nўпка сили каби нафас тизими касалликларидан азият чекаётганлар;\nўпка сили диспансерлари, санаторияларда ишловчи ходимлар;\nнафас олиш тизими аъзоларининг сурункали касалликларида.\nҚай ҳолларда мумкин эмас?\nМазкур текширув усули 15 ёшгача бўлган болалар ва ҳомиладор аёллар учун қўлланилмайди. Шунингдек, болани эмизиш даврида бўлган аёлларга ҳам флюорография текширувидан ўтиш тавсия этилмайди.\nНаргиза Утепова ёзиб олди.\nАввалги мақола: Узоқ яшашни истайсизми? Чуқурроқ нафас олинг!\nНавбатдаги мақола: Ўпка силини халқона даволаймиз


Франция IT-мутахассислар, стартаперлар ва инвесторларга тўрт йиллик визаларни жорий қилади\n19:23 / 18.01.2017\nФранция ҳукумати French Tech Visa дастури ишга туширилганини маълум қилди. Унинг доирасида техника соҳасидаги хорижий мутахассислар ўзлари ва оиласи учун енгиллаштирилган тартибда виза олишлари мумкин. Бу ҳақда TechCrunch ёзмоқда.\nFrench Tech Visa лойиҳаси IT-соҳасида ишловчи хорижликлар: стартап асосчилари ва ходимлари, мутахассислар, Франциядаги стартапларга қўшилишни истовчилар, шунингдек инвесторларга мўлжалланган.\nВиза тўрт йилга берилади, уни чўздириш ҳам мумкин. Франция ҳукумати виза олган инсон ва унинг оила аъзоларига мамлакатда доимий яшаш ҳамда ишлашга рухсат берилишини кафолатлайди.\nБундан ташқари, ҳукумат Франциянинг етакчи юзта стартапи рўйхатини тузишни ҳамда бу компаниялардан ҳар бирига French Tech Visa визасини олган хорижлик мутахассисни ишга жойлаштиришни режалаштирмоқда. Шу билан бир қаторда, виза олувчи унинг муддати давомида танланган компанияда ишлаш мажбуриятига эга эмас.\nМамлакат ҳукумати дастур қачондан ишга туширилишига аниқлик киритмади, лойиҳа сайтида у яқин орада жорий қилиниши айтилган.\nМаълумот учун, Францияда айни дамда ишбилармонлар учун 2015 йилда ишга туширилган French Tech Ticket дастури бор. Бу лойиҳа иш визаларини тақдим этиш, шунингдек жамоанинг ҳар бир аъзосига 14 дан 28 минг еврогача грант ажратиш, бепул офис ва маъмурий масалалар бўйича кўмакни ўз ичига қамраб олади.


Ўзбекистон аҳоли сони кўплиги бўйича дунёда 43-ўринни эгаллаб турибди » Ўзбекистон янгиликлари – Zamin.uz\n03-07-2015 | 17:33\nZAMIN.UZ / Узбекистон / 03 Июл 2015 года1 408\nЎзбекистон 2014 йил якунлари бўйича дунё мамлакатлари аҳолиси рейтингида 43-ўринда қайд этилди. Бу ҳақда Жаҳон банки ҳисоботи'га асосланиб Kun.uz маълум қилган.Жаҳон банки 189 мамлакат аҳолисини ҳисоблаб, рейтинг тузган. Унга кўра Ўзбекистонда 30,743 млн киши яшайди.2013 йил якунлари бўйича ҳам Ўзбекистон 43-ўринда кўрсатилган бўлиб, ўшанда аҳоли сони 30,241 миллион киши бўлган. Яъни кейинги бир йилда Ўзбекистон аҳолиси 502 минг кишига кўпайган.2014 йилги рўйхатдан жами 214 давлат жой олган бўлиб, дастлабки ўринларни Хитой (1,364 миллиард киши), Ҳиндистон (1,267 миллиард киши), АҚШ (318,857 миллион киши) эгаллаган. Дастлабки ўнликда Индонезия, Бразилия, Покистон, Нигерия, Бангладеш, Россия ва Япония номлари ҳам кўрсатилган.\nЎқишни тавсия қиламиз Ўзбекистон Президент сайловида овоз берганлар сони 85 фоизга етди\n18:10 / 11-02-2015


Талабаларга қандай ўқитувчи сабоқ бериши керак? - Уч илдиз\nКечаги талабамиз бугун профессор-ўқитувчилар сафида талабаларга сабоқ\nбераётганидан мамнунмиз, дейди Дониш домла қуйидаги таҳлилий хатни ўқишни тавсия этиб.\nАссалому алайкум домлажон! Мен шогирдангиз Турсунова Шаҳнозаман. Хоразмлик. Солиева Соҳибанинг курсдоши. Ҳамиша уч илдиз сайтини кузатиб бораман.\nҲозирда УрДУ да ишлаяпман. Сизнинг хабарингиз бўлса керак. Ҳозирда яъни 2-курс талабаларига «Очиқ ахборот тизимида ахборот -психологик хавфсизлик» фани ўқитилмоқда. Сиздан бир катта илтимос қилмоқчиман иложи бормикан ушбу масалани. Бу фан бўйича биз мутахассис сифатида талабага дарс беришга ҳақлимиз деб ўйлаяпман. Чунки фан дастури бугунги кунда ривож топаётган жамоатчилик билан алоқалар ва матбуот хизмати соҳасини кенг ёритиб беради. Лекин ҳозирда бу фанни тарих ўқитувчилари томонидан дарс соатлари олиб борилмоқда.\nБитта сирни очмоқчиман, домла, бу фанни проректор ўтади, лекин дарсларни семинар, маърузаларни, умуман назоратларни мен олиб бораман Сенинг мутахассислигинг, деб масъулиятни юклаган. Ушбу фан дастурини биз соҳа мутахассислари ўқитишимизнинг иложи бормикан. Ушбу масалани соҳа вакиллари билан муҳокама қилса бўладими, бу ҳақда сиздан яхши хушхабарлар кутиб қоламан.\nNext story «Tоshkent City» – халқимиз бунёдкорлик салоҳиятининг ёрқин намоёни\nPrevious story Раҳбар ҳақида қанча кўп билсангиз…


Одамларга нима ёқади ўзи? Тушунмайсанда! » Lochinlar.UZ\n» Янгиликлар » Одамларга нима ёқади ўзи? Тушунмайсанда!\nОдамларга нима ёқади ўзи? Тушунмайсанда!\nЎзбекистон миллий терма жамоаси бош мураббийи Эктор Купер ҳамда «Навбаҳор» устози Андрей Канчельскиснинг айни пайтдаги ҳолати бир хилга ўхшайди.\nБош жамоамизнинг нурсиз ўйинларидан сўнг Куперни танқид қилувчилар роса кўпайиб кетди. Туркия билан ўтган учрашувдан сўнг барча интернет нашрлари аргентиналик мутахассисни аёвсиз танқид қилишни бошлади. Қандайдир таҳлиллар қилишди. Албатта, бир тарафдан яхши журналистлар камчиликларни очиб берса.\nЛекин ана шу қаламкашлар аввалроқ қаерда эди, деган савол туғилади. Узоққа бормайлик - Самвел Бабаян даврида нега шунақа таҳлиллар қилинмади? Нима учун энди уйғондик? Ё ҳамма қўрқардими Бабаяндан? Ёки ҳозир Куперни орқасида «ҳеч кими» йўқлиги учун тош отиляптими?\nХориждан мураббий деб роса оҳ-воҳ қилгандик! Ҳали бир йил ҳам ишламаган мураббийни ҳайдашга ҳаракат қилиняпти. Эй, барака топгур бироз сабр қил яна. Гвардиола келганда ҳам ҳозиргидан яхши ҳолат бўлишига кафолат йўқ. Купер ҳам бир нимага ишонмаса ишламас эди Ўзбекистонда! Ишонишда давом этиш керак, хуллас.\nЎз навбатида наманганлик мухлислар ичида сабрсизлар ҳам талайгина! Жамоа ғалаба қозонса Канчельскис даҳо! Мағлуб бўлинса Канчельскис йўқол! Шу тўғрими? Яна жамоанинг ҳар қандай ҳолатида ҳам биргамиз дейишдан уялмаймиз! Тушуниш керак, Купер ҳам, Канчельскис ҳам бор «масаллиқ»ни ишлатяпти.\nШароитлар зўр яратилган, гап-сўз йўқ. Лекин шунга лойиқ ўйинчилар жамоада бўлмаса айб кимда? Мураббийга катта ваъдалар берган раҳбар «қочворган»\nбўлса нима қилиш керак? Тўғри, таркибимизда яхши футболчилар бор. Аммо уларнинг сонини санашга бармоқларимиз ҳам кўплик қилади, аслида.\nХориждан мутахассис олиб келиндими - аввало унга имконият бериш керак! Эрта-индин масалан Купер ва Канчельскисга жавоб берилса яна ЖЧ ва чемпионликни орзу қилишда давом этишимиз мумкин. Шу боис бироз сабрли бўлайлик дўстлар!\nШоқосим ҚЎЧҚОРОВскачать dle 10.4фильмы бесплатно


МАВҚЕДА ЎЗГАРИШ БЎЛДИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nМАВҚЕДА ЎЗГАРИШ БЎЛДИ\nЧоп этилган 21 Июл 2016\tКӯришлар: 698\nХалқаро футбол федерациялари ассоциацияси (ФИФА) жаҳон терма жамоаларининг навбатдаги рейтинг варақасини эълон қилди.\nУнга кўра, Тожикистон миллий терма жамоаси 19 поғона юқорилаб, 145-жойни ишғол этди.\n"Осиё кубоги-2019" турнирининг саралаш босқичида Бангладеш термасига қарши ўтказилган икки учрашувда эришилган ғалаба мамлакатимиз бош жамоасининг мавқеи яхшиланишига хизмат қилди.\nТожикистон футбол федерацияси раҳбарияти икки Осиё давлати - Сурия ва Туркманистон терма жамоалари билан ўртоқлик учрашувлари ўтказишга келишиб олди.\nУларнинг биринчисида футболчиларимиз 27 август куни Хўжанддаги "Тожикистон мустақиллигининг ХХ йиллиги" номли стадионда Сурия термасига қарши тўп суришади.\nИккинчиси 9 ноябр куни Душанбедаги республика марказий стадионида Туркманистон термасига қарши ўтказилади.\nНАТИЖАЛАР ЁМОН ЭМАС…\nИлгари хабар қилганимиздек, Тожикистон ва Ўзбекистон Республикалари футбол федерациялари ўртасидаги келишувга биноан, икки қўшни давлат футзалчилари ўртасида учта ўртоқлик учрашуви ўтказилди.\nУчта ўйиндан иккитасида жанговар дуранг (3:3, 5:5) натижа қайд этилган бўлса, биттаси кичик ҳисобда (2:1) майдон эгалари фойдасига ҳал бўлди.\nЭслатиб ўтиш жоизки, жорий йилнинг феврал ойида Тошкент шаҳрида бўлиб ўтган "Осиё чемпионати-2016" турнирининг финалида ўзбекистонлик футзалчилар эронликларга имкониятни бой бериб, кумуш медали соҳиби бўлишган эди.\nЭнди улар сентябр ойида Колумбияда ўтказиладиган жаҳон чемпионати мусобақаларида иштирок этишади.\n------------ Олимпизм ------------\nКАТТА СИНОВЛАР ОЛДИДАН\nЯқинда Бразилиянинг Рио-де-Жанейро шаҳрида ХХХI ёзги олимпиада ўйинларига старт берилади.\nМаълумки мазкур спорт анжуманида 7 нафар спортчиларимиз мамлакатимиз шарафини ҳимоя қилишади. Булар: босқон ирғитувчи Дилшод Назаров, дзюдочилар Комроншоҳи Устопириён ва Муҳаммадмурод Абдураҳмонов, боксчи Анвар Юнусов, сузувчилар Анастасия Тюрина ҳамда Олим Қурбонов, югурувчи Кристина Пронженколардир.\nЁзги олимпиада ўйинларининг тантанали очилиш маросимида спортчиларимиз сафи олдида Тожикистон байроғини Дилшод Назаров кўтариб ўтади.\nТожикистон Миллий олимпиада қўмитаси бош ассамблеяси йиғилишида шундай қарорга келинган.\nДортмунд шаҳрида дунёнинг энг кучли гроссмейстерлари иштирок этган супертурнирга якун ясалди.\nУнда франциялик дона сурувчи Ваше-Лаграв муддатидан илгари турнир ғолиблигига эришди.\nМусобақаларнинг 6-турида француз шаҳматчиси украиналик Руслан Понамарёв устидан ғалаба қозониб, турнир тугашига уч тур қолганида ғолиб деб топилди.\nШунингдек, бу нуфузли турнирда Америка, Россия, Хитой, Норвегия сингари давлатлар намояндалари ҳам ўзаро куч синашишди.\nҒОЛИБ - СЛОВАКИЯ ВАКИЛИ\nГерманиянинг Гамбург шаҳрида теннис бўйича халқаро турнир бўлиб ўтди.\nУнинг финал босқичида словакиялик Мартин Клижан ва уругвайлик Пабло Куовасалар бош соврин учун ўзаро беллашдилар.\nҚизғин курашлар асосида ўтган учрашувда Мартин Клижан 6:1, 6:4 ҳисобида устунликка эришди.\nҒолиб эса, 316 минг евро соврин пули билан тақдирланиши баробарида, ўз жамғармасига 500 рейтинг очкосини ҳам тўплаб олди.\nБИРИНЧИ МАҒЛУБИЯТ АЛАМИ\nАмерика Қўшма Штатларининг Бирмингем шаҳрида касбий бокс бўйича рейтинг жанги бўлиб ўтди.\nУнда ижтимоий келиб чиқиши арман миллатига мансуб бўлган австралиялик боксчи Вахтанг Дарчинян ва Энрике Кеведолар рингга кўтарилишди.\nМуштлашув унча узоқ давом этмади. Дастлабки дақиқаларданоқ устунликни ўз томонига ағдариб олган Энрике Кеведо жангнинг иккинчи раундидаёқ ўз рақибини нокаут ҳолатига туширди ва беллашувга нуқта қўйди.\nВахтанг Дарчинян эса, ўз фаолиятида биринчи бор мағлубият аламини татиб кўрди.\nБугун: 20-01-2020 03:28:11


Мактабгача таълим вазирлиги ва Жаҳон банки Ўзбекистондаги мактабгача таълим муассасаларида болаларга ўйин методлари орқали таълим беришни қўллаб-қувватлайди. – Бош саҳифа\nБош саҳифа / Ахборот хизмати / Пресс-релизлар / Мактабгача таълим вазирлиги ва Жаҳон банки Ўзбекистондаги мактабгача таълим муассасаларида болаларга ўйин методлари орқали таълим беришни қўллаб-қувватлайди.\nМактабгача таълим вазирлиги ва Жаҳон банки Ўзбекистондаги мактабгача таълим муассасаларида болаларга ўйин методлари орқали таълим беришни қўллаб-қувватлайди.\nЎзбекистон ҳукуматининг устувор вазифаларидан бири бутун Ўзбекистонда болаларнинг мактабгача таълим олиш имкониятларини такомиллаштириш ва шундай таълимнинг сифатини оширишдан иборат. Жаҳон банки Мактабгача таълим вазирлиги (МТВ) билан ҳамкорликда ушбу мақсадга эришиш ҳамда 3-7 ёшли болаларга мактабгача таълим хизматларидан самарали фойдаланиш имконини тақдим этишга қаратилган ислоҳотларни қўллаб-қувватлайди.\n2019 йилнинг май ойида Жаҳон банки Ўзбекистон ҳукуматига мамлакатда мактабгача таълим тизимини ривожлантиришга йўналтирилган лойиҳани амалга оширишга ёрдам бериш мақсадида 74 млн АҚШ доллари миқдорида маблағ ажратди. Бундан ташқари, мазкур лойиҳа мактабгача таълим ташкилотлари тарбиячиларини турли педагогик методикалар бўйича ўқитишни молиялаштиришни ҳам ўз ичига олади. Шунингдек, бутун мамлакат бўйлаб 1 миллиондан ортиқ ўғил ва қиз болалар қатнайдиган давлат мактабгача таълим муассасалари замонавий, болалар учун махсус мўлжалланган жиҳоз ва мебель, ўқув-методик материаллар, ўйинлар, ўйин ҳудудлари, ва компьютерларга эга бўладилар.\nМТВ мактабгача таълим муассасалари ва уйда таълим бериш амалиётига ўқитишни ўйин воситалари билан интеграциялашга кўмаклашувчи ташаббусни жорий этмоқда. Жаҳон банки томонидан бошқарилувчи, кўплаб донорлар иштирокидаги «Илк ёшдаги болаларни ўқитиш бўйича ҳамкорлик» траст жамғармаси томонидан тақдим этилган 155 минг АҚШ доллари миқдоридаги грант мазкур ташаббусни амалга оширишга кўмаклашади. Ушбу ташаббус, шунингдек, болаларнинг мактабга тайёрлик даражасини ошириш мақсадида юқорида номи келтирилган лойиҳани янада тўлдиришга қаратилган.\n«Ўқитишнинг ўйинга асосланган инновацион ёндашувлари» ташаббуси болаларга ўйин воситасида таълим бериш имконини тақдим этиш орқали бутун мамлакатдаги мактабгача таълим ташкилотларидаги таълим сифатини ошириш мақсадида ишлаб чиқилган. Ўйин жараёнида ўқитиш болалардаги мавжуд қобилиятни тўлақонли очиб беради, шунингдек, уларни бутун ҳаёти давомида ўқишга, ҳамкорлик қила олишга, муаммоларни ҳал қилишга ўргатиш билан бир қаторда ижодий фикрловчи ва эътиборли етакчи бўлиб етишишларига замин яратади. Бу эса уларни бугунги ўзгарувчан замонда муваффақият йўлидан боришларига кўмаклашади», – деди мактабгача таълим вазири Агриппина Шин хоним.\nТақдим этилган грант интерактив воситаларни ишлаб чиқишни молиялаштиради. Ушбу воситалардан мактабгача таълим муассасалари тарбиячилари ҳам, ота-оналар ҳам бирдай фойдалана оладилар. Мактабгача таълим муассасалари учун ўйинга асосланган таълим ресурслари ва тарбиячиларнинг малакасини ошириш бўйича ўқув курси ишлаб чиқилади ҳамда улар алоҳида ишлаб чиқилган мобил дастурий таъминот воситасида жорий этилади. Дастур аудиторияда ўқитишнинг ўйинга асосланган методларидан фойдаланиш бўйича тарбиячилар малакасини оширишга мўлжалланган интерактив видеомодулларни ўз ичига олади.\nБундан ташқари, мобил дастурий таъминот МТВнинг ота-оналар билан ҳамкорлигини мустаҳкамлашга кўмаклашади. Ота-оналарга уйда ўйин жараёнида таълим беришни ўргатиш бўйича семинарда иштирок этиш тавсия этилади. Ота-оналар, буви ва бувалар ҳамда ака-ука ва опа-сингиллар учун мўлжалланган махсус материаллардан фойдаланиш имкони ҳам тақдим этилади.\n«Жаҳон банки Ўзбекистон ҳукуматининг 2017 йилдан буён мактабгача таълим беришни кенгайтириш билан боғлиқ масалаларда эришган ютуқларини эътироф этади. Биз МТВни болаларни мактабга янада яхшироқ тайёрлайдиган ва уларга, кейинчалик – вояга етгач, жамиятнинг фаол аъзоси бўлиб етишишларига ёрдам берадиган зарур билим ва кўникмаларни ўргатиш билан боғлиқ фаолиятида бундан кейин ҳам қўллаб қувватлаймиз», – деди Жаҳон банкининг Ўзбекистондаги ваколатхонаси раҳбари жаноб Марко Мантованелли.


Ўзбек боксида тарихий воқеа. Муроджон Аҳмадалиев икки вазн чемпионига айланди! ВИДЕО - 31 Января 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Январь » 31 » Ўзбек боксида тарихий воқеа. Муроджон Аҳмадалиев икки вазн чемпионига айланди! ВИДЕО\nМуроджон мазкур жангда WBA ва IBF камарлари соҳиби Даниэл Романга (27-2-1, 10 КО) қарши рингга кўтарилди. Чемпионлик камалари учун кечган жанг тўлиқ давом этди ва унда ҳакамлар Аҳмадалиевнинг ғалабасини қайд этди.\nШу тариқа Муроджон профессионал боксда Жаҳон чемпиони мақомини қўлга киритди ва Ўзбекистон тарихида илк марта бир йўла иккита камарга эга чиқди.


РАҲБАРЛАРНИНГ САМАРАСИ НИМАДА? » Фаровон юрт\nКомпанияларнинг аксариятида самарадор раҳбарлар иш учун нечоғлик зарур эканлигини яхши англашади, лекин ҳамма ҳам ўзига чин маънодаги етакчи бўлишда асқотадиган таълим учун жиддий сармоя киритишга тайёр эмас. Бунга сабаб, саводли бошқарувни таърифлаш ва ўлчаш қийин эканлигида. Атоқли менежерларнинг сифат белгилари (улар кишиларга ишонч бахш этади, ўзларининг кучли томонларига таяниб, масъулиятни тарбиялашади ва «гилам остидаги, пинҳона ўйинлар»дан йироқ юришади) аниқлаб берилган тадқиқотлар бор, лекин бу тавсифлар кундалик ҳаётда ёмон раҳбарлар яхшисидан қандай фарқланиши ҳақида анча ноаниқ тасаввур ҳосил қилади.\nЯқинда ушбу муаммони ёритувчи янги маълумотлар эълон қилинди. Microsoft компаниясининг Workplace Analytics хизмати шахсига эътибор бермасдан миллионлаб электрон хатлар ва компания-мижоз учрашувлари ҳақидаги метамаълумотларни таҳлил қилиб, самарадорлик ва ташкилотчиликдаги хулқ-атворнинг объектив ва миқдорини ўлчаса бўладиган асосий кўрсаткичларини (масалан, менежерлар қўл остидагилар билан шахсий учрашувларга қанча вақт сарфлаши, ходимларининг электрон хатларига қанчалик тез жавоб бериши, уларнинг танишлари тармоғи нечоғлик ранг-баранглигини) тўплашга ҳаракат қилган. Бундан ташқари, самарадорликнинг бу асосий кўрсаткичлари хулқ-атворнинг қайси турлари ходимларнинг турли тоифаларини фарқлаб беришини англашга кўмаклашадиган бошқа маълумотлар билан боғланган.\nБиз KPI маълумотларини Fortune 100 рўйхатига кирувчи икки йирик компания ходимларининг ишга жалб қилиниши даражасига боғлашга муваффақ бўлдик. Раҳбарларнинг ўз ходимларни ишга жалб қилинишида тутган ўрнидек, Gallup томонидан ихтиро қилинган янги усулдан илҳомланиб, самарали менежерлар нимаси билан фарқланиши ва улар кундалик ишларини қандай олиб боришларини тушунишга ҳаракат қилдик. Натижалар таассурот қолдирадиган бўлди, — деб ёзишади Workplace Analytics тадқиқоти муаллифлари Райан Фуллер ва Нина Шикалофф.\nАгар иш учун сарфланадиган вақтга эътибор қаратилса, раҳбарлар ходимларни шахсий намуна билан эргаштирар экан.\nҲар ҳафтада фаол иш вақтини ўлчаш учун икки ўлчовдан фойдаландик — иш билан таъминланганлик ва иш вақтидан ташқари бажариладиган ишлар. Иш билан таъминланганлик — бир неча ой мобайнида бир кун ичида олинадиган электрон хатларнинг биринчиси ва сўнггиси ўртасидаги ҳамда учрашувларга ажратилган ўртача вақт, у ҳар бир ходим учун ҳафта давомидаги ўртача иш соатларини кўрсатиб беради. Бу кўрсаткич мукамалликдан йироқ, бироқ у бизга иш меъёрлари ҳақида умумий тушунча беради. Иш вақтидан ташқари бажариладиган ишлар — бу расмий иш соатидан ташқарида, кўпинча эрталабги соат 9 дан аввал ва кечки соат 5 дан кейин хат ёзишмалари ва учрашувларга ажратиладиган вақт миқдори.\nБу маълумотлар кўрсатмоқдаки, умумий соатлар бўйича рўйхатнинг юқорисидан ўрин олган менежерлар — яъни кўпроқ ишлайдиганларга ходимлари ҳам мос бўлади ва улар унчалик банд бўлмаган раҳбарларга бўйсунувчилардан кўра ўртача 19 фоизга кўпроқ ишлашади. Бу ерда таажжубга тушишнинг керакги йўқ. Лекин иш куни узоқлигига қарамасдан, бундай ходимларнинг ишга жалб қилиниши даражаси уларнинг камроқ ишловчи ҳамкасбларига нисбатан 5 фоизгина юқори экан. Иш билан таъминланганлик даражаси паст бўлган менежерлар бошқарадиган ходимларнинг ишга жалб қилиниш даражаси ўртачадан 2–4 фоизга камроқ эканлиги аниқланган. Шундай қилиб, одамлар ўзларидан кам меҳнат қилмаётган раҳбар қўл остида ишга яхшироқ жалб қилинар экан.\nБошқарувчилар ишнинг тенг тақсимланишига эришишлари керак.\nЮқорида тилга олинган кўрсаткичларни таҳлил қилиб, жамоанинг бошқа ходимларига нисбатан кўпроқ соат ишлайдиган ходимлар ташкилот билан эмоционал алоқани ҳис қила олишмайди. Янада аниқроқ айтадиган бўлсак, ўз ҳамкасбларига нисбатан 120 фоиз кўпроқ ишладийган ходимларнинг ишга меҳри 33 фоизга камроқ жалб қилинган бўлади ва жамоанинг бошқа аъзолари қанча ишлашса шунча ишловчи, кўпроқ ишга кўмилган ходимларга нисбатан раҳбариятни икки борабар кўпроқ салбий бўёқларда кўришаркан.\nБу соғлом ақлга зид келмайди, чунончи инсонга бошқа ҳамкасблари соат 5 да уй-уйларига тарқаб кетишганидан сўнг офисда ўтириб қолиш ҳеч қачон ёқмайди. Гарчи баъзи бир ҳолатларда ходимларнинг ўзи зиммаларига қўшимча мажбуриятлар олишса-да, ишни жамоада бошлиқ бўлиб бериши керак. Маълумотлар аниқ кўрсатиб турибдики, вазифаларнинг тенг тақсимланмагани ишга жалб қилинганликнинг пасайишига олиб келади.\nСамарадор менежерлар компания ичида кенг алоқаларга эга бўлишади.\nБиз бошқа ходимлар билан фаол муносабатда бўлиб турган инсоннинг контактлар сонига асосланиб, ижтимоий алоқалари ўлчамини баҳолаймиз. Алоқаларни аниқлаш учун асосий алгоритм бу — мулоқотнинг тез-тез қайталаниши ва яқинлиги. Инсоннинг бирор киши билан алоқада эканлигини, ҳамкасби билан бир ойида камида икки марта электрон почта орқали ёки камида 5 киши иштирок этаётган учрашувда мулоқотга киришини билдиради. Бу бизга инсон неча киши билан мунтазам ҳамжиҳатлик қилишини ҳақидаги аниқ тасаввур ҳосил бўлишига ёрдам беради. Биз танишларнинг кенг тармоғи бизнес учун бир қатор ижобий натижаларга мос келишига гувоҳ бўлганмиз.\nУшбу ҳолатда биз бошлиққа катта ички алоқалар билан бўйсунадиган ходимларда (бундай топ менежерлар тадқиқотимиз рўйхатининг юқори қисмидан ўрин олишган) ишга жалб қилиниш кўрсаткичи 5 фоиздан юқори бўлаётганини аниқладик. Боз устига, бу ходимларда ўзининг шахсий танишлари тармоғи янада кенгроқ, раҳбариятга камроқ алоқадор бўлган ҳамкасблариникидан 85 фоизга кўпроқ эканлиги ойдинлашди.\nШунингдек, биз алоқалари кам бўлган менежерлар ўз жамоаларига жиддий салбий таъсир ўтказиши мумкинлигини ҳам кўрдик. Танишлари тармоғи раҳбарникидан 110 фоиз ва кўпроқ бўлган ходимларнинг жалб қилинганлик даражаси 50 фоиз пастроқ ва улар раҳбариятнинг хатти-ҳаракатини икки марта кўпроқ маъқулламайдилар. Бу ҳол кишилар компаниянинг бошқа ходимлари билан биргаликда ҳаракат қилишда бошлиққа кўпроқ ишонишидан далолат беради, бироқ бошлиқнинг танишлар тармоғи катта бўлмаса, унинг ёрдам бера олмаслиги аниқ. Жамоанинг танишлари бошлиқникидан кўпроқ бўлган аъзолари эса бундай раҳбарга бўйсунишдан маъни кўришмайди ва бундай иерархияни ортиқча элемент сифатида қабул қилишади.\nЯккама-якка учрашувлар ҳамон ҳаётий муҳимлигича қолмоқда.\nКундалик қайд дафтардаги ёзувларга асосланиб, менежерлар ўзларининг бевосита қўл остидаги ходимлари билан учрашувларга сарфлашадиган реал вақтни ҳисоблаб чиқишимиз мумкин. Биз ўрганган компаниялардаги ўртача статистик раҳбар ҳар бир ходимга уч ҳафтада бир марта 30 дақиқа ажратган. Ўзларига камроқ вақт ажратилган ёки умуман вақт ажратилмаган ходимлар компания ишларига анча кам жалб қилинганидан таажжубланмаса ҳам бўлади. Бошқа тарафдан, ҳамкасбларига нисбатан раҳбари билан икки баробар кўпроқ вақт ўтказганларда жалб қилиниш даражасининг йўқлиги 67 фоизга пасайган. Биз, шунингдек, менежер ходимлари билан керагидан ортиқ вақт мулоқотда бўлса қайдайдир бир вазиятда ходимларнинг ишга жалб қилинганлик даражаси пасайиши ҳақидаги фаразни ҳам текшириб кўрмоқчи бўлдик, бироқ ўз кўрсаткичларимизда бундай бурилиш нуқтасини топа олмадик.\nАгар раҳбар ходимлари билан умуман яккама-якка учрашмаса ва иш давомида уларнинг ўқитиш билан шуғулланмаса нима бўлади? Бундай ҳолатда ходимларнинг ишдан безиш даражаси 4 мартага, раҳбариятга салбий муносабати икки мартага ортар экан.\nСўнггиси: менежерларнинг жалб қилиниши ҳам муҳим.\nИшга бепарво раҳбар томонидан бошқарилган ходимларнинг ишга жалб қилинганлик даражаси компания иши учун жон куйдирадиган раҳбар бошчилик қиладиган ходимларникига нисбатан икки баробар пасайган. Таркибнинг ишга жалб қилинишида менежерлар нопропорционал юқори таъсир кучига эга, деган Gallup хулосалари буни яна бир карра тасдиқлайди. Агар компания унинг умумий даражасини кўтармоқчи бўлса, дастлаб раҳбариятдан бошлаши керак.\nЁмон менежмент Америка иқтисодиётига йилига 400 млрд. долларга яқин зарар келтиради. Объектив маълумотларнинг етишмаслиги менежарларнинг иши сифатини баҳолашни қийинлаштирган, бу билан самарали ўқитиш имкониятларини чегаралаб, вазиятни яхшилаш учун доимий ўзаро алоқани йўққа чиқарган. Бироқ бизнинг маълумотларимиз бундай амалиёт учун яхши бошлама бўлиб хизмат қилиши мумкин, чунки биз яхши раҳбарларнинг орттириш ва кундалик ҳаётда қўллаш мумкин бўлган муайян сифатларига диққатни жалб қилаяпмиз. Шундай қилиб, ташкилотларни самарадорлик билан бошқариш ва ходимларнинг ҳаётий даражасини ошириш учун янгидан-янги имкониятлар очилмоқда. Катта эҳтимоллик билан таъкидлаш мумкинки, келажакда энг яхши раҳбарлар бошқараётган компанияларгина энг муваффақиятли компанияларга айланишади.\nМуаллифлар ҳақида: Райан Фуллер — Ишчи таркибни таҳлил қилишга ихтисослашган VoloMetrix компанияси (Microsoft томонидан 2015 йилда сотиб олинган) собиқ бош директори ва унинг асосчиларидан бири. У Microsoft’да ташкилий таҳлил билан шуғулланади. Илгари Bain & Company компаниясида маслаҳатчи бўлиб ишлаган.\nНина Шикалофф — Microsoft’да катта дастурчи менежер, Workplace Analytics ишлатадиган, Fortune 500 рўйхатидаги компаниялардаги иқтидорларни бошқариш ва ташкилий самардорликни ошириш учун ғоялар жорий этишга масъул.\nМанба:kun.uzшаблоны для dle 11.2\nAdmin. Жойлаштирган санаси: 10-05-2017, 16:08\nАсосий сахифа » Фойдали ва қизиқарли маслаҳатлар » РАҲБАРЛАРНИНГ САМАРАСИ НИМАДА?


Конвертларни очганда – Сурхон тонги\nБош саҳифа / Жамият / Конвертларни очганда\nАпрел 10, 2018\tЖамият Изоҳ қолдириш 572 Кўрилди\nПул, мол, амал сўраб келганга ўзи истаган нарсани бермаслик гуноҳ эмас. Аммо таъма умидида шифо тилаб келганга ёрдам бермаслик, энг катта гуноҳ.\nҲурматли шифокор акам. Ҳузурингизга келган беморга ёрдам бериш малол келса, “Унинг ўрнида мен ёки яқинларим бўлиши мумкин эдику” деб, виждонингизга пичирлаб қўйинг.\nҚайнона бўлмиш совчи бўлиб келди.\n— Қулчиликка келдик, — деди тавозеъ билан.\n— Остонангизни супиргали, қулчиликка келдик, айланай.\n— Қулчиликка келдик, ўргилай. Шу сафар қайтарманг, тасаддуқ. Қизингизни ўз қизимданда аъло кўраман.\nБу гал қайнонанинг раъйини қайтаришмади. Ажойиб тўй бўлди. Кейин… келинини қулдек хўрлай бошлади…\nОта-она ўғил кўрди. Уни кам-кўстсиз улғайсин деб, тинмай меҳнат қилди. Оқ-ювиб, оқ таради. Ўзи емаганини ўғлининг оғзига тутди. Улғайгач, бор-будини сарфлаб, илмли, ҳунарли қилди. Иш излаб, қийналмасин деб, амаллаб, ишга ҳам жойлаб қўйди. Невара кўриш орзусида не-не умидлар билан келин топиб, уйлаб қўйди.\nАммо энди ҳурмат-эҳтиром, меҳр ва ғамхўрлик кўраман деганда ўғил хотининг гапига кириб, ота-онасининг шунча меҳнат, ранжу аламларини унутди.\nОрадан вақт ўтди. У ҳам бир эмас, кетма-кет иккита ўғил кўрди. Тегирмон навбати билан келишини ҳали билмасди…\nДенов туман имом Бухорий\nОлдинги Обод бўлаётган “Янги диёр”\nКейинги Светофор қўйилса…\nОнажоним – азизим


Биринчи лига. Пулька Наманганда ўтади / CHAMPIONAT.asia\n12:01Асрор Алиқулов: “Машъал”даги ички муҳит мени жуда хурсанд қилди” 0 11:45Англия футболида тарихий кун. Туманли албионда биринчи бор гол VAR тизими сабаб ҳисобга олинди (ФОТО + Видео) 4 11:43Хуршид Ходжаев операция қилинди 1 11:41Хамес: "Виждоним тоза" 11 11:28Владимир Сафаровни табриклаймиз! 1 11:22Olamsport: Шоҳжаҳон Ўзбекистонга қайтмоқда, МакГрегор камардан маҳрум қилинади, Истомин Australian Open'да ўйнади 0 11:09Умид Аҳмаджонов: "25 январда ЎФФнинг навбатдан ташқари конференациясини ўтказамиз" 54 11:02Спортчилар ижтимоий тармоқларда 2 11:02Роналду - Перес ҳақида: "Доимо эртага дейишади, аммо гап пулда эмас" 23 10:31“Реал”га нима етишмаяпти ёки ким ортиқча? 57 10:27Ўзбекистон ОТЖ Японияга қарши ўйинга тайёргарликни бошлади 24 10:00Анвар Ражабов ҳозир қаерда? 16 09:55Клопп нега МЮга рад жавобини берганини маълум қилди 21 09:33У кетмайди. Жозе Моуриньо МЮда камида 2021 йилгача қолади 11 09:16Пеле ЖЧга асосий даъвогар қайси жамоа эканлигини маълум қилди 15\nБиринчи лига. Пулька Наманганда ўтади\nБу йил биринчи лиганинг дастлабки босқичи икки минтақадан иборат бўлди.\nЯъна жамоалар “Шарқ” ва “Ғарб” минтақасига ажратилди. Ҳар бир минтақада 12тадан жамоа бўлди. Биринчи босқичда турнир жадвалининг охирги тўртта ўринни эгаллаган жамоалар иштирокини тўхтатганди. “Шарқ” минтақасида иккинчи босқичда ҳам иштирок этиш ҳуқуқини қўлга киритган “Янгиер” молиявий муаммоларга дуч келгани боис, унинг ўрнини якунда Тошкентнинг “Истиқлол” жамоаси тўлдирди. Шунингдек, Наманган вилояти, Уйчи тумани вакили “Хотира-79”, Тошкентнинг “Бунёдкор-2” ва “Локомотив-БФК” жамоалари ҳам курашни тўхтатганди. “Ғарб”дан эса бу борада “Бухоро-2”, “Ғаллакор”, “Сурхон” ҳамда Зомин” жамоалари иккинчи босқичда иштирок этиш ҳуқуқини қўлга кирита олмади.\nБАДАЛ 3 МИЛЛИОН СЎМ\nЭндиликда ушбу жамоалар иштирокида биринчи лигада кейинги йил иштирок этиш учун пулька ўйинлари ўтказилади. Бу йил ушбу қолиш турнирига Наманган вилояти мезбонлик қилади. Дарвоқе, Наманганда ўтиши режалаштирилган пулька ўйинлари 6 октябрдан то 16 октябрга қадар давом этади. Унда турнир регламентига кўра, 8та жамоа иштирок этади. Унда иштирок этувчи жамоалар барча ҳаражатларни ўзи амалга ошириш билан бир қаторда, ПФЛ ҳисоб рақамига 3 миллион сўм пул ўтказиб берилиши маълум қилинган. Хўш, жамоалар пулькага қанчалик тайёр? Суриштирувларимиз натижасида шунга амин бўлдикки, “Ғарб” минтақасидаги “Ғаллакор” ва “Сурхон” аллақақон машғулотларга киришиб, тайёргарликни бошлаб юборган. “Зомин” раҳбарлари эса келаётган душанба куни футболчиларни йиғишни режалаштириб турибди. “Бухоро-2” вакили боғланганимизда эса, пулькани қаерда ўтишини билмаслигини айтиб, очиғи бизни хайрон қолдирди. Лекин жамоа мураббийлари 1995-1996 йилда туғилган футболчилар билан машғулот олиб бормоқда ва улар пулькада иштирок этишга умид қилмоқда.\n“Шарқ” минтақасида эса “Янгиер” ҳамон ҳомийлар эътиборига мухтож бўлиб турибди. Жамоа футболчилари иккинчи босқични бошқа клубларда ўтказиш учун “Янгиер” билан хайрлашган. Бундан ташқари бош мураббий Хайрулла Абдиев ҳам “Чуст-Пахтакор”га ўтиб кетган. Шу боис катта эхтимол билан “Янгиер” Намангандаги лигада қолиш турнирида иштирок эта олмайди.\nМусобақага мезбонлик қилувчи вилоятнинг вакили бўлмиш, “Хотира-79” бош мураббийи билан бу борада суҳбатлашганимизда, Шавкат Аҳмедов, “пулькада албатта иштирок этамиз” деган жавобни берди.\nТошкент жамоаси “Локомотив-БФК”да моддий томондан муаммо йўқлигини инобатга олиб айтадиган бўлсак, бу клубнинг ҳам пулькада иштирок этишини бемалол таҳмин қилиш мумкин.\nСергей Лушан бошқарувдаги “Бунёдкор-2”нинг келгуси мақсади қандай эканлигини очиғи билмадик.


Kundalik.com электрон журнали – idum.uz\nKundalik.com электрон журнали\nОта-оналар ва ўқувчилар учун видео йўриқнома: Кундалик платформасида уй вазифасини қандай юклаш керак?\nУшбу саҳифада kundalik электрон тизимида ўқувчилар уйга вазифаларни қандай қилиб kundalik.com тизимида юбориш кераклиги ҳақида батафсил маълумот ва йўриқнома билан танишиб чиқишингиз мумкин.\nadmin 15.09.2021 Kundalik.com электрон журнали Фикр билдирилмаган\nKundalik тизимида дарс жадвалини қандай тузиш мумкин?\nУшбу саҳифада kundalik электрон тизимида дарс жадвалини қандай тузиш кераклиги ҳақида батафсил маълумот ва йўриқнома билан танишиб чиқишингиз мумкин.\nadmin 28.08.2021 Kundalik.com электрон журнали Фикр билдирилмаган\nЎқитувчилар дарс режаларини kundalik тизимига қандай киритишлари керак?\nУшбу мақолада ўқитувчилар тақвим мавзу режаларини kundalik.com тизимига киритишлари бўйича кичик йўриқнома билан танишиб чиқишингиз мумкин.\nadmin 23.08.2021 Kundalik.com электрон журнали Фикр билдирилмаган\nKundalik тизимида мустақил равишда киришни қандай тиклаш мумкин?\nКўп ҳолларда kundalik тизимида фойдаланувчилар пароллари эсдан чиқиб қолишлари кузатилади. Ушбу мақолада kundalik.com жамоаси тизимда мустақил равишда киришни қандай тиклаш мумкинлиги ҳақида йўриқномани тақдим этди.\nadmin 18.08.2021 Kundalik.com электрон журнали Фикр билдирилмаган\nПрофил электрон почтасини қандай ўзгартириш ва тасдиқлаш мумкин?\nУшбу саҳифада kundalik.com тизимида фойдаланувчининг профил электрон почтасини қандай ўзгартириш ва тасдиқлаш мумкинлиги бўйича батафсил йўриқнома билан танишиб чиқишингиз мумкин\n🔥675 марта кўрилди\nadmin 13.08.2021 Kundalik.com электрон журнали Фикр билдирилмаган\nKundalik платформасида қандай қилиб рўйхатдан ўтиш мумкин?\nЯнги ўқув йилининг бошланишига бир ойдан озроқ вақт қолди. Kundalik жамоаси ота-оналар ва янги ўқувчилар учун долзарб видеойўриқномани тайёрлади: “Кундалик” платформасида қандай қилиб рўйхатдан ўтиш мумкин?\nadmin 11.08.2021 Kundalik.com электрон журнали Фикр билдирилмаган\nЎқитувчилар учун видеойўриқома: Қандай қилиб янги синф яратиш мумкин?\nУшбу саҳифада ўқитувчилар kundalik.com тизимида янги синфни яратиш бўйича йўриқнома билан танишиб чиқишлари мумкин.\n🔥973 марта кўрилди\nadmin 10.08.2021 Kundalik.com электрон журнали Фикр билдирилмаган\nKundalik.com да ўқувчини бошқа мактабга ўтказиш йўриқномаси\nУшбу саҳифа орқали ўқувчини бир мактабдан бошқа мактабга ўтказиш видеойўриқномаси билан яқиндан танишиб чиқишингиз мумкин.\nadmin 14.07.2021 Kundalik.com электрон журнали Фикр билдирилмаган\n“Кундалик”да битирувчи синфлар бўйича йўриқнома (видео)\nЎқув йилининг сўнгги кунлари. Юқори синф ўқувчилари мактабни якунлаш арафасида: имтиҳон топширишмоқда, етуклик аттестатини ва битирув кечасини кутишмоқда. Бу эса, ўқитувчилар синфни тўғри битиртириб, чиқариб юборишлари кераклигини англатади.\nadmin 18.06.2021 Kundalik.com электрон журнали Фикр билдирилмаган\nКундалик платформасида қандай қилиб уй вазифасини жўнатиш мумкин?\nУшбу саҳифада ўқувчилар уйга вазифани кундалик платформасига юклаш бўйича йўриқнома билан танишиб чиқишлари мумкин.\nadmin 21.04.2021 Kundalik.com электрон журнали Фикр билдирилмаган\nЎқитувчилар одатда қоғоз журналда ўқувчи сабабсиз дарс қолдирса –, сабаби бўлса + қуйишга ўрганиб қолишган. 2020-2021 ўқув йилидан 1200 мактаб kundalik.com электрон журналига ўтказилди. Хўш, электрон журналда давомат қандай юритилади? Ўзлаштиришни белгилаш учун қандай ҳарфлар белгиланади? Ушбу саҳифада ушбу саволларга…\nadmin 14.12.2020 Йўриқнома, Kundalik.com электрон журнали Фикр билдирилмаган\nКундалик электрон журналга кириш ва тўлов қилиш қандай амалга оширилади? Ушбу саҳифада кундаликка кириш ва тўлов тизимлари ёрдамида тўлов қилиш батафсил ёритилган.\n🔥33.9 K марта кўрилди\nadmin 30.11.2020 Йўриқнома, Kundalik.com электрон журнали 2 фикр билдирилган\nKundalik – ўқувчилар, ўқитувчилар ва ота-оналар учун рақамли таълим платформасидир. Тизим педагогларга онлайн режимида автоматлаштирилган тартибда дарс жадвалларни, ҳар бир дарс бўйича режалар тузиш, журнал ва кундаликнинг электрон шаклларида дарсларга қатнашишни кузатиш ва ўзлаштиришини ҳисоблаб бориш, таълим ташкилоти ва таълим…\n🔥72.7 K марта кўрилди\nadmin 04.08.2020 Йўриқнома, Kundalik.com электрон журнали 8 фикр билдирилган


Муҳиддин Кабирийнинг ўғли исённи молиялаштирганликда айбланмоқда\nТИУП лидери Муҳиддин Кабирийнинг ўғли Руҳуллоҳ Тиллозода.\nТожик расмийлари мамлакатда тақиқланган Ислом уйғониш партияси лидери Муҳиддин Кабирийнинг катта ўғли Руҳуллоҳни исёнчи генерал Абдуҳалим Назарзодага 1 миллион 200 минг доллар берганликда айблаяптилар.\nБу айблов 26 октябрь оқшомида Тожикистон давлат телевидениеси орқали намойиш қилинган теледастурда янгради.\nТожикистон ҳуқуқ-тартибот идоралари айбловига кўра, исёнчи генералга пул берган Руҳуллоҳ Тиллозода Кабирий гўё ўша пайтда Туркияда юрган отасининг топшириғини бажарган.\nТожик расмийлари иддаосича, бу маблағ генерал Назарзоданинг Ваҳдатдаги милиция бўлими биноси ва Душанбедаги милиция масканига қуролли ҳужум уюштириши учун мўлжалланганди.\nОзодлик радиоси тожик хизмати маълумотига кўра, Руҳулло Тиллозоданинг ўзи Тожикистон Ислом уйғониш партияси раҳбарияти ҳибсг олинганидан бир неча кун ўтгач, Душанбени тарк этган ва хориждаги отасининг ёнига йўл олган.\nДушанба куни намойиш қилинган дастурда Муҳиддин Кабирийнинг қариндошлари Жамшед Нарзуллоев, Маҳмадали Раҳматуллоев ва ТИУП лидерининг ҳайдовчиси Ҳикматулло Сайфов 1,2 миллион доллар маблағ собиқ мудофаа вазири ўринбосари Назарзодага (Ҳожи Ҳалимга) топширилиш жараёни ҳақида гапирганлар.\nЖамшед Нарзуллоевга кўра, Руҳуллоҳ Тиллозода унга гўё: “Назарзодага етказиш зарур” деб, 400 минг доллар нақд пул тайёрлаб қўйишни айтган, қолган 800 минг долларни эса ўз сейфидан чиқариб берган. Ҳайдовчи Сайфов эса Руҳуллони Назарзодани нон комбинати яқинидаги уйига элтиб қўйгани, пул генералга ўша ерда топширилганини айтган.\nДастур якунида ҳуқуқ-тартибот идоралари генерал Назарзоданинг шу йил 4 сентябридаги исёни Тожикистон Ислом уйғониш партияси томонидан режаланган тадбир натижаси бўлгани ҳақида хулоса берганлар.\nШу йил 4 сентябрида тожик расмийлари Душанбе ва Ваҳдат шаҳарларида милиция хизматчиларига қарши қуролли ҳужум уюштирилгани, у ерда Ички ишлар вазирлигининг 9 ходими ҳалок бўлгани ҳақида маълум қилгандилар. Бу воқеадан сўнг бошланган амалиёт 16 сентябргача давом этган.\nИсённи уюштиришда Тожикистон Ислом уйғониш партиясини айблаган расмийлар ТИУП вакилларининг мақсади мамлакатдаги вазиятни издан чиқариш бўлганини билдирганлар.\n6 октябрь куни Тожикистон Бош прокуратураси партиянинг 23 нафар аъзоси ҳибсга олингани ҳақида маълумот тарқатганди. Прокуратура хабарида айтилишича, бу одамларга қарши террорчилик, ирқий ва диний адоват қўзғаганлик, маҳаллийчилик билан шуғулланганлик, ҳокимиятни куч билан босиб олишга уринганлик, конституциявий тузумни ағдаришга ва қуролли қўзғолонга чақирганлик моддалари бўйича жиноят иши очилган.\nШу йил март ойида ўтказилмиш парламент сайловидан кейин Тожикистонни тарк этган Муҳиддин Кабирий ўзи ва партиядошларига қўйилаётган барча айбловларни қатъиян рад этмоқда. Кабирийга кўра, буларнинг ҳаммаси Тожикистонда Ислом уйғониш партиясини ёпиш учунгина қилинган.\nЭслатиб ўтамиз, Тожикистон Олий суди шу йилнинг 29 сентябрь куни Тожикистон Ислом уйғониш партиясини террор ташкилоти деб эълон қилиб, бу партия фаолиятини мамлакат ҳудудида тақиқлаб қўйганди.


Quva.uz - ҲАММАСИГА ТЕЛЕФОН АЙБДОР...МИ?\nҲАММАСИГА ТЕЛЕФОН АЙБДОР...МИ?\n2022-01-13 09:33:32 25\nЗамон шиддат билан ривожланиб, алоқа воситалари ҳаётимизнинг ажралмас бўлагига айланди. Бугунги кунда деярли ҳар бир фуқарода уяли телефон мавжуд. Телефон ҳозирда нафақат сўзлашув ёки хабар жўнатиш учун, балки дунё янгиликларидан хабардор бўлиш, ўқиш-ўрганиш, фото ёки видеотасвирга олиш, турли ўйинлар ўйнаш ва бошқа кўплаб функцияларга эга бўлгани сабабли, замонавий уяли телефонлар “смартфон” яъни ақлли телефон деб аталади.\nШу билан бирга, бугунги кунда телефон аксарият кўп жиноятларнинг объектига айланганини ҳам таъкидлаш зарур. Юртимизда деярли ҳар куни бирортасининг телефони ўғирлангани ёки алдаб олиб кетилгани ва телефондан фойдаланиб, катта миқдордаги маблағлар талон-торож этилганини оммавий ахборот воситалари ёки бирорта танишдан эшитамиз.\nСўнгги ойларда жиноят ишлари бўйича Қува тумани судида мазмунан кўриб чиқилган ишлар таҳлили шуни кўрсатмоқдаки, содир этилган аксарият ишларда айнан телефон судланган шахсларнинг “нишонига” айланган. Бунга сабаб ҳозирда телефонни алмаштириш, айирбошлаш, сотиш умуман олганда турли йўл билан ўтказишнинг осонлигидир.\nСудланган Орипов Асадбек (фамилияси ўзгартирилган) ҳам телефонга “ишқибор”лардан чиқиб қолди. Ёш бўлса-да, ҳалол меҳнат қилиб ҳаёт кечириш ўрнига осон пул топиш йўлларини қидирди, ўйлаб-ўйлаб деярли ҳаммада уяли телефон борлиги, эгасини алдаб телефонини эгалласа уни арзонроқ сотиши ва нафсини қондириши мумкинлигини билиб, жиноий ишини режалаштирди. Шундан сўнг, Асадбек тузган режасини амалга оширишга киришди, 2021 йил 11 июль куни И.Шокировнинг “Matiz” автомашинасига йўловчи сифатида чиқди, йўл давомида у билан гаплашиб, ҳайдовчининг нархи 3.600.000 сўмлик “Red Мi 6” русумли уяли телефонини кўриб, уни қўлга киритиш мақсадида ҳайдовчини Қиргули мавзесидаги кўп қаватли уйларнинг бирини олдига олиб бориб, йўл ҳақи учун пули йўқлиги, шу уйда яшовчи қариндошидан пул олиб беришини айтиб, И.Шокировдан қариндошига қўнғироқ қилиб олиш учун телефонини сўраб олди ва машинадан тушиб ўзини телефонда гаплашаётгандек кўрсатиб, кўп қаватли уйга кириб, орқа томондаги эшикдан чиқиб қочиб кетди. Ҳайдовчи И.Шокиров анча вақт йўловчини пул олиб тушиб беришига ишониб кутиб зерикди, йўл ҳақидан ҳам унга телефони зарур-да, унда тегишли функцияни ёқиб, йўловчини исталган жойга элтиш мумкин. И.Шокиров йўловчи кириб кетган уйда орқа эшик борлиги ва унинг очиқ турганини кўриб алданганини билди, сўнг бу ҳақда ИИБга хабар берди. А.Орипов эса “Red Мi 6” номли телефонни арзонроқ бўлсада биринчи учраган харидорга сотди, пулини ўзи учун ишлатиб юборди.\nДона халқимиз “гўшт ширинлигини ташласа, ўғри ўғрилигини ташлайди”-деб бекорга айтмаган. Осон топилган пул Асадбекка ширин туюлди ва эртасигаёқ, 2021 йил 12 июль куни жабрланувчи Л.Тўрақуловнинг “Nexia” автомашинасига йўловчи бўлиб чиқиб, уни ҳам Қиргули мавзесидаги “қариндошининг уйига” олиб келди ва нархи 1.200.000 сўмлик “LG J-6” номли телефонини қўнғироқ қилиш учун олиб ҳайдовчини алдаб кетди.\nБундан ташқари, А.Орипов 2021 йил июль-август ойи давомида жабрланувчилар Ж.Зохидов, Р.Мирзаулуғов ва Ш.Собиржоновнинг машинасига йўловчи бўлиб чиқиб, уларга ҳам юқоридаги “усул” билан фириб бериб, уяли телефонларини олиб кетиб, уларни сотиб пулларни эҳтиёжига сарфлади.\nҲар бир ишнинг боши бўлганидек унинг якуни ҳам бор. Сўнги вақтда ИИБга жабрланувчиларни алдаб уларнинг телефонини олиб кетаётган шахснинг Қиргули мавзесида “фаолият кўрсатаётгани” ҳақида тушган хабарлар тезкор ходимларни ҳушёрликка чорлади. Навбатдаги соддароқ ҳайдовчини ёлғонига ишонтириб, унинг телефонини олиб орқа эшикдан “қуён бўлмоқчи” бўлган А.Орипов ИИБ ходимлари тузоғига тушди. Терговда ҳамма жабрланган ҳайдовчилар уни таниб олишди, кўплаб далиллар олдида ожиз қолган А.Орипов қилмишига иқрор бўлди, суд жараёнида жабрланувчиларга етказилган зарарларни бартараф этди ва унинг қилмишларига телефон сабабчи экани, унга қизиқиб эгаларидан олиб, сўнг бироз ишлатиб сотиб юборгани, келгусида бировнинг телефонини сўрамаслигини айтди.\nҲуқуқшунослар тадбири билан айтганда, ҳар бир жиноятнинг мотиви бор, Асадбекнинг айтгани бўйича барчасига телефон айбдор.\nҲа, судда шахс ўз фикрини эркин баён этади, Асадбек ҳам кўнглидаги сўзни айтгандир, асосийси юқоридагилардан ўзига тўғри хулоса чиқаргани ва ҳақ йўлга тушгани муҳим.